               IL-KUMMISSJONI EWROPEA
            Brussell, 28.7.2017
            COM(2017) 395 final
            2017/0170(NLE)
            Proposta għal
            DEĊIŻJONI TAL-KUNSILL
            dwar l-iffirmar tal-Ftehim bejn l-Unjoni Ewropea u l-Commonwealth tal-Bahamas li jemenda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir

               MEMORANDUM TA' SPJEGAZZJONI

               1.KUNTEST TAL-PROPOSTA

               Ir-Regolament (UE) Nru 610/2013 tas-26 ta’ Ġunju 2013
                  1
                (minn issa: l-emenda tal-Kodiċi tal-Fruntieri ta' Shengen) emenda l-Konvenzjoni li timplimenta l-Ftehim ta' Schengen
                  2
                (CISA), ir-Regolament (KE) Nru 562/2006
                  3
                (il-Kodiċi tal-Fruntieri ta' Schengen [KFS]) u r-Regolament (KE) Nru 810/2009
                  4
                (il-Kodiċi dwar il-Viżi) u – fost l-oħrajn – iddefinixxa mill-ġdid il-kunċett ta' "soġġorn qasir" fil-każ ta' ċittadini ta' pajjiż terzi fiż-żona Schengen. Sa mit-18 ta' Ottubru 2013, fil-każ ta' ċittadini ta' pajjiżi terzi – irrispettivament minn jekk kellhomx bżonn ta' viża jew le – li jkollhom l-intenzjoni li jivvjaġġaw lejn iż-żona ta' Schengen għal soġġorn qasir, it-tul massimu tas-soġġorn awtorizzat huwa definit bħala "90 jum fi kwalunkwe perjodu ta' 180 jum". Kuntrarju għad-definizzjoni fis-seħħ sat-18 ta' Ottubru 2013 (tliet xhur matul il-perjodu ta' sitt xhur mid-data tal-ewwel dħul), il-kunċett il-ġdid huwa aktar preċiż billi jistabbilixxi l-perjodu fi ġranet, minflok f'xhur. Barra minn hekk, it-terminu "mid-data tal-ewwel dħul" li wassal għal bosta inċertezzi u mistoqsijiet tneħħa mid-definizzjoni.

               L-emenda tal-KFS introduċiet il-bidliet kollha meħtieġa fl-acquis tal-UE fil-qasam tal-viżi u l-fruntieri, i.e. il-Konvenzjoni li timplimenta l-Ftehim ta' Shengen, il-Kodiċi tal-Fruntieri ta' Shengen, il-Kodiċi dwar il-Viżi u r-Regolament (KE) Nru 539/2001
                  5
               . Madankollu, il-kunċett tas-soġġorn qasir huwa wkoll stabbilit fil-ftehimiet internazzjonali li ġew konklużi mill-Unjoni Ewropea. Il-ftehimiet ta' eżenzjoni mill-viża li ġew konklużi ma' Antigua u Barbuda
                  6
               , il-Bahamas
                  7
               , Barbados
                  8
               , il-Brażil
                  9
               , Mauritius
                  10
               , Saint Kitts u Nevis
                  11
                u s-Seychelles
                  12
                għadhom jirreferu għad-definizzjoni l-qadima ("tliet xhur matul perjodu ta' sitt xhur mid-data tal-ewwel dħul"
                  13
               ) meta jiġi definit il-perjodu tas-soġġorn mingħajr il-ħtieġa ta' viża.

               Fis-16 ta’ Lulju 2014, il-Kummissjoni adottat rakkomandazzjoni għal Deċiżjoni tal-Kunsill li tawtorizza l-ftuħ ta’ negozjati biex jiġi emendat il-ftehim dwar l-eżenzjoni mill-viża għal soġġorn qasir bejn l-Unjoni Ewropea u l-pajjiżi msemmija aktar 'il fuq
                  14
               , li l-Kunsill adotta fid-9 ta’ Ottubru 2014
                  15
               . L-għan kien li tiġi implimentata d-definizzjoni l-ġdida ta’ soġġorn qasir fir-rigward ta’ dawn is-seba’ pajjiżi, kif stipulat fl-emenda tal-Kodiċi tal-Fruntieri ta' Shengen. Barra minn hekk, id-definizzjoni ta' "soġġorn qasir" fil-ftehimiet ta' eżenzjoni mill-viża f'termini ta' ġranet, minflok f'termini ta' xhur, hija anqas ikkumplikata u tista' tiġi vverifikata u kkalkulata b'mezzi elettroniċi u għalhekk tkun aktar tixraq għal sistemi ċentralizzati ta' ġestjoni tal-fruntieri, bħas-sistema proposta ta' Dħul/Ħruġ (EES)
                  16
               .

               Wara l-awtorizzazzjoni tal-Kunsill, il-Kummissjoni bdiet negozjati biex jiġu emendati l-ftehimiet dwar eżenzjoni mill-viża mas-seba’ pajjiżi (Antigua u Barbuda, il-Bahamas, Barbados, il-Brażil, il-Mauritius, Saint Kitts u Nevis u s-Seychelles).

               In-negozjati mal-Commonwealth tal-Bahamas ġew iffinalizzati b’suċċess permezz tal-inizjalar tal-ftehim emendatorju fit-30 ta’ Awwissu 2016. Iż-żewġ partijiet ftehmu li jadottaw definizzjoni ġdida ta’ “soġġorn qasir” matul il-ftehim dwar l-eżenzjoni mill-viża bejn l-UE u l-Bahamas. Barra minn hekk, il-ftehim jimplika modifika ta’ xi dettalji tekniċi (ara iktar ’l isfel), iżda l-emendi kollha mhumiex sinifikanti mill-aspett ta' vjaġġatur.

                  Is-sitwazzjoni speċifika tar-Renju Unit u tal-Irlanda hija riflessa fil-preambolu tal-ftehim.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-ftehim jobbliga l-approvazzjoni taż-żewġ partijiet kontraenti f'konformità mal-proċeduri rispettivi tagħhom. Min-naħa tal-Unjoni, dan jobbliga d-deċiżjonijiet tal-Kunsill dwar l-iffirmar u l-konklużjoni tal-ftehim.

               Din il-proposta hija ppreżentata lill-Kunsill sabiex tawtorizza l-iffirmar tal-Ftehim biex jiġi emendat il-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir.

               Il-ftehim jiżgura li jkun hemm koerenza legali kif ukoll armonizzazzjoni fost l-Istati Membri, billi jimxi mad-definizzjoni l-ġdida ta' soġġorn qasir kif stipulata fl-emenda għall-KFS, li tipprovdi interpretazzjoni ċara ta' "soġġorn qasir".

               Il-bażi ġuridika għal din il-proposta hija l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (it-TFUE), flimkien mal-Artikolu 218 tiegħu.

               L-Unjoni ma għandha ebda setgħa temenda l-ftehimiet dwar l-eżenzjoni mill-viża li jorbtu lill-erba' pajjiżi li huma assoċjati mal-implimentazzjoni tal-acquista' Schengen, inkluża l-politika komuni dwar il-viżi. Sabiex jiġi żgurat approċċ armonizzat u implimentazzjoni tad-dispożizzjonijiet tat-tul tas-soġġorn awtorizzat fiż-żona Schengen, dikjarazzjoni konġunta tinsab inkluża fil-ftehim, li tiddikjara x-xewqa li l-Bahamas, min-naħa l-waħda, u l-Iżlanda, Liechtenstein, in-Norveġja u l-Iżvizzera, min-naħa l-oħra, li jimmodifikaw b'dan il-mod il-ftehimiet dwar l-eżenzjoni mill-viża bilaterali attwali.

               •Sussidjarjetà (għall-kompetenza mhux esklużiva)

               Jekk waħda mill-partijiet kontraenti għall-ftehim internazzjonali tkun l-Unjoni Ewropea, imbagħad kwalunkwe emenda ta' ftehim bħal dan ma tistax tiġi implimentata legalment mill-Istati Membri infushom. Il-ftehim dwar l-eżenzjoni mill-viża mal-Bahamas ġie konkluż mill-Unjoni Ewropea. Għalhekk, jeħtieġ azzjoni fil-livell tal-Unjoni.

               Barra minn hekk, il-konklużjoni tal-ftehimiet dwar l-eżenzjoni mill-viża mill-Istati Membri jaffettwa l-acquis tal-Unjoni fil-qasam tal-viżi (l-Artikolu 3(2) TFUE).

               •Proporzjonalità

               Il-proposta attwali ma tmurx lil hinn minn dak li hu meħtieġ biex jinkiseb l-objettiv segwit, jiġifieri l-modifika tal-ftehim attwali dwar l-eżenzjoni mill-viża bejn il-Commonwealth tal-Bahamas u l-Unjoni.

               3.IMPLIKAZZJONIJIET GĦALL-BAĠIT

               Din il-proposta ma tinvolvix spejjeż addizzjonali għall-baġit tal-UE.

               4.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

               Fid-9 ta' Ottubru 2014, il-Kunsill adotta direttivi ta' negozjati li awtorizzaw lill-Kummissjoni biex tiftaħ negozjati mal-Komunità tal-Bahamas biex temenda l-ftehim dwar l-eżenzjoni mill-viża bejn iż-żewġ partijiet. L-Istati Membri ġew infurmati dwar il-progress tan-negozjati f'laqgħat tal-Grupp ta' Ħidma dwar il-Viża.

               5.ELEMENTI OĦRAJN

               •Ir-Riżultat tan-negozjati

                  Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-ftehim hu aċċettabbli għall-Unjoni.

                  Il-kontenut finali tiegħu jista’ jitqassar kif ġej:

                  a. Id-durata tas-soġġorn

                  Il-ftehim jipprevedi vjaġġar mingħajr viża għaċ-ċittadini tal-Unjoni Ewropea u għaċ-ċittadini tal-Commonwealth tal-Bahamas meta jivvjaġġaw lejn il-Parti Kontraenti l-oħra għal perjodu massimu ta' 90 jum fi kwalunkwe perjodu ta' 180 jum (minflok perjodu massimu ta' tliet xhur matul il-perjodu ta' sitt xhur wara d-data tal-ewwel dħul). Id-definizzjoni l-ġdida hija applikata fil-ftehim kollu bejn l-Unjoni Ewropea u l-Commonwealth tal-Bahamas dwar l-eżenzjoni mill-viża għal soġġorn qasir.

                  b. Dispożizzjoni finali – sospensjoni tal-ftehim (l-Artikolu 8(4))

               Il-ftehim jimmodifika l-aħħar sentenza tal-Artikolu 8(4) bil-mod li ġej: "Il-Parti Kontraenti li tkun issospendiet l-applikazzjoni ta' dan il-Ftehim għandha tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu aktar u għandha tneħħi dik is-sospensjoni." Billi l-kliem "u għandha tneħħi dik is-sospensjoni" jiżdiedu mat-test attwali, il-ftehim emendat jiċċara li sospensjoni tal-eżenzjoni mill-viża għandha fil-fatt titneħħa jekk ir-raġunijiet li wasslu għas-sospensjoni jisparixxu. Dwar dan il-punt, l-emenda tallinja l-kliem tal-ftehim dwar l-eżenzjoni mill-viża mal-Bahamas ma' dak tal-ftehimiet l-oħra kollha dwar l-eżenzjoni mill-viża ffirmati mill-Unjoni fl-2015 u l-2016. Fl-14 ta' Ġunju 2016, il-Grupp ta' Ħidma dwar il-Viża ġie kkonsultat dwar din l-emenda u l-ebda Stat Membru ma qajjem xi oġġezzjoni.

                  c. "Komunità" tiġi sostituta b’ "Unjoni"

                  Mid-dħul fis-seħħ tat-Trattat ta’ Lisbona, fl-1 ta’ Diċembru 2009, l-Unjoni Ewropea waħedha akkwistat personalità legali kkonsolidata. Madankollu, il-"Komunità Ewropea" għadha minquxa fi ftehimiet internazzjonali li kienu daħlu fis-seħħ qabel it-Trattat ta’ Lisbona, bħalma hu l-każ tal-Ftehim bejn il-Komunità Ewropea u r-Repubblika tal-Bahamas fejn tidħol l-eżenzjoni għal soġġorn qasir. Il-ftehim ta’ emenda għalhekk jissostitwixxi “Komunità” b’“Unjoni” fil-ftehim kollu dwar l-eżenzjoni mill-viża.

                  d. Dikjarazzjonijiet Konġunti

                  Żewġ dikjarazzjonijiet konġunti huma mehmuża mal-ftehim:

                  - Dwar l-interpretazzjoni tad-90 jum fi kwalunkwe perjodu ta’ 180 jum, kif ukoll;

                  - Dwar l-Iżlanda, in-Norveġja, l-Iżvizzera u l-Liechtenstein.

                  e. Dħul fis-seħħ

                  Il-ftehim għandu jidħol fis-seħħ fl-ewwel jum tas-sitt(6) xahar wara d-data ta’ meta l-aħħar Parti Kontraenti tkun innotifikat lill-oħra li tlestew il-proċeduri ta’ ratifika. Sabiex tiġi żgurata ċ-ċertezza legali u l-vjaġġaturi jkunu jistgħu jifhmu l-liġi u josservawha, huwa meħtieġ li jkun hemm perjodu ta’ tranżizzjoni twil biżżejjed. Hekk kif titlesta r-ratifika tal-ftehim, il-perjodu ta’ sitt xhur jippermetti lill-vjaġġaturi biex jaslu sa tmiem is-soġġorni qosra li għadhom kollha kemm huma kkalkulati taħt id-definizzjoni l-qadima, qabel ma tidħol fis-seħħ id-definizzjoni l-ġdida dwar is-soġġorn qasir u l-perjodu ta’ referenza ta’ 180 jum li jirreferi għall-passat.

                  Id-dispożizzjoniijiet l-oħra kollha tal-Ftehim eżistenti bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir jibqgħu bla mittiefsa mill-Ftehim ta’ emenda, inkluż l-ambitu territorjali.

               6.KONKLUŻJONI

               Fid-dawl tar-riżultati ta' hawn fuq, il-Kummissjoni tipproponi li l-Kunsill jiddeċiedi li l-ftehim jiġi ffirmat f’isem l-Unjoni u tawtorizza lill-President tal-Kunsill biex jaħtar lill-persuna/i bis-setgħa dovuta li tiffirma/jiffirmaw f’isem l-Unjoni.

               2017/0170 (NLE)

               Proposta għal

               DEĊIŻJONI TAL-KUNSILL

               dwar l-iffirmar tal-Ftehim bejn l-Unjoni Ewropea u l-Commonwealth tal-Bahamas li jemenda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Bid-Deċiżjoni tat-30 ta’ Novembru 2009, il-Kunsill ikkonkluda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir. Il-Ftehim jipprevedi vjaġġar mingħajr viża għaċ-ċittadini tal-Unjoni Ewropea u għaċ-ċittadini tal-Bahamas meta jivvjaġġaw lejn it-territorju tal-Parti Kontraenti l-oħra "għal perjodu massimu ta’ tliet xhur matul perjodu ta’ sitt xhur".

               (2)Ir-Regolament (UE) Nru 610/2013 tal-Parlament Ewropew u tal-Kunsill
                  17
                daħħal bidliet orizzontali fl-acquis tal-Unjoni dwar il-viża u l-fruntieri u ddefinixxa soġġorn qasir bħala massimu ta’ 90 jum fi kwalunkwe perjodu ta’ 180 jum.

               (3)Huwa neċessarju li dan il-Ftehim bejn l-Unjoni u l-Commonwealth tal-Bahamas dwar l-eżenzjoni mill-viża għal soġġorn qasir jinkorpora din id-definizzjoni l-ġdida sabiex jarmonizza bis-sħiħ ir-reġim ta’ soġġorn qasir tal-Unjoni.

               (4)Fid-9 ta' Ottubru 2014, il-Kunsill adotta Deċiżjoni li tawtorizza lill-Kummissjoni biex tiftaħ in-negozjati dwar Ftehim biex jiġi emendat il-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir (il-"Ftehim").

               (5)In-negozjati mal-Bahamas dwar il-Ftehim ġew iffinalizzat b’suċċess bl-inizjalar tagħhom, permezz ta’ Skambju ta’ Ittri, fit-30 ta’ Awwissu 2016 min-Negozjaturi Ewlenin tal-Unjoni u tal-Commonwealth tal-Bahamas.

               (6)Il-Ftehim għandu jiġi ffirmat u d-dikjarazzjonijiet mehmuża mal-Ftehim għandhom jiġu approvati f'isem l-Unjoni.

               (7)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom ir-Renju Unit ma jiħux sehem, f’konformità mad-Deċiżjoni tal-Kunsill 2000/365/KE
                  18
               . Għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (8)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom l-Irlanda ma tiħux sehem, f’konformità mad-Deċiżjoni tal-Kunsill 2002/192/KE
                  19
               . Għaldaqstant l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               L-iffirmar, f'isem l-Unjoni tal-Ftehim bejn l-Unjoni Ewropea u l-Commonwealth tal-Bahamas li jemenda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir (il-"Ftehim") huwa b’dan awtorizzat, suġġett għall-konklużjoni tal-Ftehim.

               It-test tal-Ftehim huwa mehmuż ma' din id-Deċiżjoni.

               Artikolu 2

               Id-dikjarazzjonijiet mehmuża ma' din id-Deċiżjoni għandhom jiġu approvati f'isem l-Unjoni.

               Artikolu 3

               Il-President tal-Kunsill huwa b'dan awtorizzat li jinnomina l-persuna jew persuni bis-setgħa li jiffirmaw il-Ftehim f'isem l-Unjoni.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 182, 29.06.2013, p. 1.

                     (2)
                  ĠU L 239, 22.09.2000, p. 19.

                     (3)
                  ĠU L 105, 13.4.2006, p. 1.

                     (4)
                  ĠU L 243, 15.9.2009, p.1.

                     (5)
                  ĠU L 081, 21.3.2001, p.1.

                     (6)
                  ĠU L 169, 30.6.2009, p. 3.

                     (7)
                  ĠU L 169, 30.6.2009, p. 24.

                     (8)
                  ĠU L 169, 30.6.2009, p. 10.

                     (9)
                  L-UE kkonkludiet żewġ ftehimiet mal-Brażil. Wieħed għal detenturi ta' passaporti ordinarji (ĠU L 255, 21.9.2012, p. 4) u wieħed separat għal detenturi ta' passaporti diplomatiċi, ta' servizz u uffiċjali (ĠU L 66, 12.3.2011, p. 2).

                     (10)
                  ĠU L 169, 30.6.2009, p. 17.

                     (11)
                  ĠU L 169, 30.6.2009, p. 38.

                     (12)
                  ĠU L 169, 30.6.2009, p. 31.

                     (13)
                  Cf. "Skop" u "Tul tas-soġġorn" fil-ftehimiet.

                     (14)
                  COM(2014)468 final.

                     (15)
                  Id-Deċiżjoni tal-Kunsill li tawtorizza lill-Kummissjoni tiftaħ negozjati għall-emendar tal-ftehimiet dwar l-eżenzjoni mill-viża għal soġġorn qasir bejn l-Unjoni/il-Komunità Ewropea u Antigua u Barbuda, il-Commonwealth tal-Bahamas, Barbados, ir-Repubblika Federali tal-Brażil, ir-Repubblika ta' Mauritius, il-Federazzjoni ta' Saint Kitts u Nevis u r-Repubblika tas-Seychelles, adottata mill-Kunsill fid-09.10.2014.

                     (16)
                  COM (2016)194 final.

                     (17)
                  Ir-Regolament (UE) Nru 610/2013 tal-Parlament Ewropew u tal-Kunsill tas-26 ta' Ġunju 2013 li jemenda r-Regolament (KE) Nru 562/2006 tal-Parlament Ewropew u tal-Kunsill li jistabbilixxi Kodiċi Komunitarju dwar ir-regoli li jirregolaw il-moviment ta' persuni minn naħa għal oħra tal-fruntiera (Kodiċi tal-Fruntieri ta' Schengen), il-Konvenzjoni li timplimenta l-Ftehim ta' Schengen, ir-Regolamenti tal-Kunsill (KE) Nru 1683/95 u Nru 539/2001, u r-Regolamenti (KE) Nru 767/2008 u Nru 810/2009 tal-Parlament Ewropew u tal-Kunsill, ĠU L 182, 29.06.2013, p. 1.

                     (18)
                  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

                     (19)
                  Id-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).

    ---documentbreak---

               IL-KUMMISSJONI EWROPEA
            Brussell, 28.7.2017
            COM(2017) 395 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar tal-Ftehim bejn l-Unjoni Ewropea u l-Commonwealth tal-Bahamas li jemenda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir

               ANNESS

               tal-

               Proposta għal Deċiżjoni tal-Kunsill

               dwar l-iffirmar tal-Ftehim bejn l-Unjoni Ewropea u l-Commonwealth tal-Bahamas li jemenda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir

               FTEHIM

               bejn l-Unjoni Ewropea u l-Commonwealth tal-Bahamas li jemenda l-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir

               L-UNJONI EWROPEA,

               min-naħa l-waħda, u

               IL-COMMONWEALTH TAL-BAHAMAS (minn hawn 'il quddiem imsejħa “il-Bahamas”),

               min-naħa l-oħra,

               minn hawn 'il quddiem flimkien imsejħin il-“Partijiet Kontraenti”,

               WARA LI KKUNSIDRAW il-Ftehim bejn il-Komunità Ewropea u l-Commonwealth tal-Bahamas dwar l-eżenzjoni mill-viża għal soġġorn qasir (minn hawn ’il quddiem imsejjaħ “il-Ftehim”) li daħal fis-seħħ fl-1 ta’ April 2010,

               FILWAQT LI JAFFERMAW l-importanza tal-iffaċilitar ta’ kuntatti bejn il-persuni,

               FILWAQT LI JIEĦDU NOTA li l-Ftehim jaħdem għas-sodisfazzjon taċ-ċittadini tal-Partijiet Kontraenti,

               FILWAQT LI JQISU li d-definizzjoni ta’ soġġorn qasir fornuta mill-Ftehim (tliet xhur tul perjodu ta’ sitt xhur mid-data tal-ewwel dħul) mhix preċiża biżżejjed u b’mod partikolari, il-kunċett ta’ "id-data tal-ewwel dħul" jista’ jagħti lok għal inċertezzi u mistoqsijiet,

               FILWAQT LI JITQIES li r-Regolament (UE) Nru 610/2013 tas-26 ta’ Ġunju 2013 introduċa bidliet orizzontali fl-acquis tal-UE dwar il-viża u l-fruntieri “interni”u ddefinixxa soġġorn qasir bħala “90 jum fi kwalunkwe perjodu ta’ 180 jum”,

               FILWAQT LI TITQIES li s-Sistema ta’ Dħul/Ħruġ li għandha tiġi stabbilita mill-Unjoni Ewropea tirrikjedi l-użu ta’ definizzjoni uniformi u ċara ta’ soġġorn qasir li hija applikabbli għaċ-ċittadini kollha tal-pajjiżi terzi,

               FILWAQT LI JIXTIEQU jiżguraw il-fluss bla xkiel ta’ vjaġġaturi fil-punti ta' qsim tal-fruntiera tal-Partijiet Kontraenti,

               FILWAQT LI JAFFERMAW li l-Ftehim ikopri liċ-ċittadini tal-Istati Membri kollha tal-Unjoni Ewropea, bl-eċċezzjoni tar-Renju Unit u l-Irlanda,

               FILWAQT LI JQISU l-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja u l-Protokoll dwar l-acquis ta’ Schengen integrat fil-qafas tal-Unjoni Ewropea, annessi mat-Trattat tal-Unjoni Ewropea u mat-Trattat dwar il-Funzjonament tal-Unjoni Ewropea, u jikkonfermaw li d-dispożizzjonijiet ta’ dan il-Ftehim ma japplikawx għar-Renju Unit u l-Irlanda,

               FTIEHMU KIF ĠEJ:

               Artikolu 1

               Il-Ftehim għandu jiġi emendat f’konformità skont id-dispożizzjonijiet ta’ dan l-Artikolu:

               (1)Fit-titolu u fl-Artikli 3(5), 6(1) u 8(7), il-kelma “Komunità” għandha tiġi sostituta bil-kelma “Unjoni”.

               (2)Fl-Artikolu 1, il-kliem “tliet xhur matul perjodu ta’ sitt xhur” għandhom jiġu sostitwiti bil-kliem “90 jum fi kwalunkwe perjodu ta' 180 jum”.

               (3)L-Artikolu 4(1) għandu jinbidel b'dan li ġej:

               “Iċ-ċittadini tal-Unjoni Ewropea jistgħu jibqgħu fit-territorju tal-Bahamas għal perjodu massimu ta’ 90 jum fi kwalunkwe perjodu ta’ 180 jum.”

               (4)L-Artikolu 4(2) għandu jinbidel b'dan li ġej:

               “Iċ-ċittadini tal-Bahamas jistgħu joqogħdu fit-territorju tal-Istati Membri li japplikaw bis-sħiħ l-acquis ta’ Schengen, għal perjodu massimu ta’ 90 jum fi kwalunkwe perjodu ta’ 180 jum. Dak il-perjodu jiġi kkalkulat indipendentement minn kwalunkwe soġġorn fi Stat Membru li għadu ma japplikax l-acquis ta' Schengen fl-intier tiegħu.

               Iċ-ċittadini tal-Bahamas jistgħu jibqgħu għal perijodu massimu ta' 90 jum fi kwalunkwe perijodu ta' 180 jum fit-territorju ta' kull Stat Membru li għadu ma japplikax l-acquis ta' Schengen fl-intier tiegħu, irrispettivament mill-perjodu tas-soġġorn kkalkulat għat-territorju tal-Istati Membri li japplikaw l-acquis ta' Schengen fl-intier tiegħu.”

               (5)Fl-Artikolu 4(3), il-kelmiet “tliet xhur” jinbidlu mill-kelmiet “90 jum” u l-kelma “Komunità” tinbidel mill-kelma “Unjoni”.

               (6)L-aħħar klawżola tal-Artikolu 8(4) tinbidel b’dan li ġej:

               “Il-Parti Kontraenti li tkun issospendiet l-applikazzjoni ta' dan il-Ftehim għandha tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu aktar u għandha tneħħi dik is-sospensjoni.”

               Artikolu 2

               Dan il-Ftehim għandu jiġi rratifikat jew approvat mill-Partijiet Kontraenti skont il-proċeduri rispettivi tagħhom u jidħol fis-seħħ fl-ewwel jum tas-sitt(6) xahar wara d-data li fiha l-aħħar Parti tinnotifika lill-oħra li l-proċeduri msemmija hawn fuq ikunu tlestew.

               Magħmul fi […]fil-[…] jum ta’ […] fis-sena elfejn u sbatax b'duplikat bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż, b’kull test ikun ugwalment awtentiku.

               Għall-Unjoni Ewropea

               Għall-Commonwealth tal-Bahamas

               DIKJARAZZJONI KONĠUNTA LI TIKKONĊERNA L-IŻLANDA, IN-NORVEĠJA, L-IŻVIZZERA U L-LIECHTENSTEIN

               Hu mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, min-naħa, u tal-Bahamas, min-naħa l-oħra, jimmodifikaw, mingħajr dewmien, il-ftehimiet bilaterali eżistenti dwar l-eżenzjoni mill-viża għal soġġorn qasir mat-termini ta' dan il-Ftehim.

               Dikjarazzjoni Konġunta dwar l-interpretazzjoni tad-90 jum fi kwalunkwe perjodu ta’ 180 jum

               Il-Partijiet Kontraenti jaqblu li l-perjodu massimu ta’ 90 jum fi kwalunkwe perjodu ta’ 180 jum kif ipprovdut mill-Artikolu 4 ta’ dan il-Ftehim ifisser jew soġġorn kontinwu jew bosta soġġorni konsekuttivi, li t-tul ta’ żmien tagħhom ma jaqbiżx id-90 jum fi kwalunkwe perjodu ta’ 180 jum b’kollox.

               Il-kunċett ta' “kwalunkwe” jimplika l-applikazzjoni ta' perjodu ta' referenza mobbli ta' 180 jum, billi titqies b'lura kull ġurnata tas-soġġorn fl-aħħar perjodu ta' 180 jum, sabiex jiġi vverifikat jekk l-obbligu tad-90 jum fi kwalunkwe perjodu ta' 180 jum ikunx baqa' jiġi ssodisfat. Fost oħrajn, dan ifisser li assenza għal perjodu mhux interrott ta’ 90 jum tippermetti li jkun hemm soġġorn ġdid ta' mhux aktar minn 90 jum.

               ________


				|

		52013PC0320

			Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda /* COM/2013/0320 final - 2013/0167 (NLE) */

			   	MEMORANDUM TA’ SPJEGAZZJONI
Sabiex
jissaħħaħ il-profil tas-sostenibbiltà tal-programm ekonomiku
għall-Irlanda u jitħaffu l-bżonnijiet ta’ likwidità tal-Gvern
Irlandiż fis-snin ta’ wara l-programm, u b’konformità mal-Istqarrija
tal-Ministri tal-Eurogroup u l-Ecofin tat-12 ta' April 2013,
id-Deċiżjoni ta’ Implimentazzjoni tal-Kunsill 2011/77/UE dwar
l-għoti ta’ assistenza finanzjarja tal-Unjoni lill-Irlanda għandha
tiġi emendata. Dawn l-emendi jikkonċernaw, b’mod partikolari,
l-estensjoni tal-maturità medja tal-faċilità kollha minn “sa 12,5-il sena”
għal “sa 19,5-il sena” billi jiġu estiżi l-maturitajiet
tal-iżborsi individwali.
Fuq talba tal-Irlanda u jekk
il-kundizzjonijiet tas-suq jippermettu, il-Kummissjoni tista’ tiffinanzja
mill-ġdid is-self inizjali kollu jew parti minnu sabiex testendi
l-maturità ta’ ħlas parzjali jew individwali, sakemm il-maturità medja
massima ta’ 19,5 sena tkun rispettata. Kull ammont misluf mill-Kummissjoni
bil-quddiem jinżamm f’kont mal-BĊE li l-Kummissjoni fetħet
għall-amministrazzjoni tal-assistenza finanzjarja. Il-Kummissjoni se
tiżgura wkoll li l-maturità ta' meta jsiru l-operazzjonjiet ta'
rifinanzjament tieħu ħsieb il-ġestjoni xierqa tal-marġni
skont il-limitu massimu tar-Riżorsi Proprji tal-UE, inkluż il-profil
tal-fidi tal-bonds tal-UE. L-operazzjonijiet ta' rifinanzjament huma mistennija
li jseħħu mill-2015 u l-ispejjeż kollha mġarrba mill-UE
fil-konklużjoni u t-twettiq ta' kull operazzjoni se jinġarrbu
mill-Irlanda.
Ta’ min jinnota li
din id-deċiżjoni se ssaħħaħ is-sostenibbiltà u ttejjeb
il-prospetti ta’ likwidità tal-programm. Dan se jwassal għal
kundizzjonijiet aħjar għas-self għall-istat li jkun qed
jissellef, kif ukoll għal effetti sekondarji fis-settur privat. Dawn
l-effetti huma ta’ benefiċċju kemm għall-pajjiżi kredituri
kif ukoll għall-pajjiżi debituri u għalhekk jikkontribwixxu
għall-istabbiltà taż-żona tal-euro.
Fid-dawl tal-ispjegazzjonijiet mogħtija
hawn fuq, il-Kummissjoni tqis li t-tibdil li jikkonsisti fl-estensjoni
tal-maturità medja tas-self tal-EFSM lill-Irlanda, huwa ta’
benefiċċju sabiex jiġu żgurati l-għanijiet
tal-programm.
2013/0167 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li temenda d-Deċiżjoni ta’
Implimentazzjoni 2011/77/UE dwar l-għoti ta’ assistenza finanzjarja
tal-Unjoni lill-Irlanda
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament tal-Kunsill
(UE) Nru 407/2010 tal-11 ta’ Mejju 2010 li jistabbilixxi
mekkaniżmu Ewropew ta’ stabbilizzazzjoni finanzjarja[1], u b’mod partikulari
l-Artikolu 3(2) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fuq talba tal-Irlanda,
il-Kunsill ta assistenza finanzjarja lill-Irlanda (id-Deċiżjoni ta’
Implimentazzjoni tal-Kunsill 2011/77/UE[2])
b’appoġġ għal programm b’saħħtu ta’ riforma ekonomika
u finanzjarja bil-għan li tinkiseb il-fiduċja mill-ġdid biex
b’hekk l-ekonomija tkun tista’ terġa’ lura għal sitwazzjoni ta’
tkabbir sostenibbli, u bl-għan li titħares l-istabbiltà finanzjarja
fl-Irlanda, fiż-żona tal-euro u fl-Unjoni.
(2)       Il-Kummissjoni temmet
id-disa’ reviżjoni tal-programm ta’ riforma ekonomika Irlandiża
fit-22 ta' April 2013.
(3)       Estensjoni tal-maturità medja
massima tas-self tal-UE tkun ta’ benefiċċju minħabba li din tkun
tappoġġa l-isforzi tal-Irlanda biex tikseb aċċess
għas-suq sħiħ u toħroġ b’suċċess mill-programm
tagħha. Sabiex jittieħed benefiċċju sħiħ
mill-estensjoni tal-maturità medja massima tas-self tal-UE, il-Kummissjoni
għandha tkun awtorizzata testendi l-maturità ta’ ħlasijiet parzjali u
individwali.
(4)       Fid-dawl ta’ dawn
l-iżviluppi, id-Deċiżjoni ta’ Implimentazzjoni 2011/77/UE
għandha tiġi emendata,
ADOTTAT DIN ID-DEĊIŻJONI:
Artikolu 1
L-Artikolu 1 tad-Deċiżjoni ta’
Implimentazzjoni 2011/77/UE jiġi emendat kif ġej:
(1) Il-paragrafu 1 huwa sostitwit b’dan
li ġej:
"1.        L-Unjoni tqiegħed
għad-dispożizzjoni tal-Irlanda self ta’ ammont massimu ta’
EUR 22,5 biljun, b’maturità medja massima ta’ 19,5-il sena. Kull
wieħed mill-ħlasijiet individwali tal-faċilità ta’ self jista’
jkollu maturità ta’ sa 30 sena.”
(2) Jiżdied il-paragrafu li ġej:
"9.        Fuq talba tal-Irlanda,
il-Kummissjoni tista’ ttawwal il-maturità ta’ ħlasijiet parzjali u
individwali, sakemm il-maturità medja massima kif stabbilita
fil-paragrafu 1 tkun rispettata. Il-Kummissjoni tista’ tirrifinanzja
s-self kollu tagħha jew parti minnu għal dik il-fini. Kull ammont
misluf mill-Kummissjoni bil-quddiem jinżamm f’kont mal-BĊE li
l-Kummissjoni fetħet għall-amministrazzjoni tal-assistenza
finanzjarja."
Artikolu 2
Din
id-Deċiżjoni hija indirizzata lill-Irlanda.
Artikolu 3
Din
id-Deċiżjoni tiġi ppubblikata f’Il-Ġurnal Uffiċjali
tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 118, 12.5.2010, p. 1.
[2]               ĠU L 30, 4.2.2011, p. 34.


				|

		52012PC0560

			Proposta għal DEĊIŻJONI TAL-KUNSILL dwar il-konklużjoni tal-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea /* COM/2012/0560 final - 2012/0271 (NLE) */

			   	MEMORANDUM TA’ SPJEGAZZJONI
1.           Il-qafas politiku u legali
Ir-relazzjonijiet bejn l-Unjoni Ewropea u
l-Kap Verde huma rregolati minn ftehim ta’ Sħubija AKP-KE rivedut ta’
Cotonou, iffirmat fit-23 ta’ Ġunju 2005. Il-ftehim rivedut
daħal fis-seħħ fl-1 ta’ Lulju 2008 rigward il-Kap
Verde.
Fl-ewwel snin tas-seklu wieħed u
għoxrin, il-gvern tal-Kap Verde u s-soċjetà ċivili tal-Kap Verde
esprimew ix-xewqa f'għadd ta’ okkażjonijiet biex japprofondixxu u
jestendu r-relazzjonijiet tagħhom mal-Unjoni Ewropea.
Għalhekk
fl-24 ta’ Ottubru 2007, il-Kummissjoni adottat Komunikazzjoni
lill-Kunsill u lill-Parlament Ewropew dwar il-futur tar-relazzjonijiet UE/Kap
Verde, li fiha rrikonoxxiet ir-relazzjoni storika speċjali u qawwija
eżistenti bejn iż-żewġ partijiet, ibbażati fuq rabtiet
umani u kulturali u valuri soċjopolitiċi komuni Il-Kap Verde,
bħal m'hi l-Unjoni Ewropea, tħaddan il-valuri u l-prinċipji ta’
demokrazija u governanza tajba u tiddefendi d-drittijiet tal-bniedem u l-istat
tad-dritt. L-istandards għolja u l-prattiċi fil-qasam ta’ governanza
li fih il-Kap Verde ġustament tkun tista’ tkun kburija
jiġġustifikaw bis-sħiħ aktar żvilupp tar-relazzjoni
tiegħu mal-Unjoni Ewropea. Il-Komunikazzjoni kien fiha proposta għal
pjan ta’ azzjoni fl-Anness.
Il-Kunsill għall-Affarijiet Ġenerali
u Relazzjonijiet Esterni tad-19 u l-20 ta’ Novembru 2007 approva
l-konklużjonijiet favur il-komunikazzjoni, l-introduzzjoni ta’
sħubija speċjali bejn l-UE u l-Kap Verde u l-pjan ta’ azzjoni
għall-implimentazzjoni tiegħu kif propost mill-Kummissjoni.
Is-“Sħubija speċjali” għandha l-għan li
ssaħħaħ id-djalogu politiku, il-konverġenza tal-politiki u
l-kooperazzjoni bejn iż-żewġ partijiet, f’setturi ġodda u
sensittivi, li tmur lil hinn relazzjoni bejn id-donatur u l-benefiċjarju
tradizzjonali u toħloq qafas ta’ interessi reċiproċi.
Il-pjan ta’ azzjoni huwa mibni fuq dawn
l-għanijiet: il-governanza tajba, is-sigurtà u l-istabilità,
l-integrazzjoni reġjonali, it-trasformazzjoni u l-modernizzazzjoni,
il-konverġenza tat-teknoloġija u l-istandards, is-soċjetà msejsa
fuq l-għarfien, l-iżvilupp u t-tnaqqis tal-faqar. Il-miżuri
previsti huma mfassla biex tissaħħaħ l-istabbilità u s-sigurtà u
jinkludu inizjattivi biex tiġi ttrattata l-migrazzjoni.
Fil-kuntest tas-sħubija speċjali
bejn l-UE u l-Kap Verde u fid-dawl tal-konklużjonijiet tal-Kunsill
tal-10 ta’ Diċembru 2007 dwar sħubijiet ta’ mobilità u
migrazzjoni ċirkolari fil-qafas tal-Approċċ Globali
għall-Migrazzjoni, ġiet iffirmata dikjarazzjoni konġunta dwar
sħubija għall-mobilità bejn l-Unjoni Ewropea u l-Kap Verde
fil-5 ta’ Ġunju 2008 u tvarat
fit-28 ta’ Lulju 2008. Fil-punti 5 u 12 tad-dikjarazzjoni,
iż-żewġ partijiet impenjaw ruħhom li jiżviluppaw
id-djalogu dwar il-kwistjonijiet tal-viża għal perjodu qasir u fuq
il-kwistjonijiet ta’ riammissjoni. F’punti 3(i) u 6(v) tal-Anness ma' din
id-dikjarazzjoni, il-Kummissjoni wiegħdet li tissottometti
rakkomandazzjonijiet lill-Kunsill bil-ħsieb li tikseb direttivi
għan-negozjar ta’ ftehimiet mal-Kap Verde dwar l-iffaċilitar
tal-ħruġ ta’ viżi għal żjarat qosra u dwar
ir-riammissjoni.
Fuq il-bażi ta’ hawn fuq,
fl-14 ta’ Novembru 2008 il-Kummissjoni ressqet rakkomandazzjoni
lill-Kunsill li titlob l-awtorizzazzjoni tiegħu biex tiftaħ negozjati
mar-Repubblika tal-Kap Verde fuq ftehim li jiġi ffaċilitat
il-ħruġ ta’ viżi għal żjarat qosra għal
ċittadini tar-Repubblika tal-Kap Verde u tal-Unjoni Ewropea, u dwar
ir-riammissjoni.
Wara l-awtorizzazzjoni tal-Kunsill
fl-4 ta’ Ġunju 2009, in-negozjati dwar il-Ftehim
għall-faċilitazzjoni tal-ħruġ tal-viżi għal
żjarat qosra għaċ-ċittadini tar-Repubblika tal-Kap Verde u
tal-Unjoni Ewropea bdew mar-Repubblika tal-Kap Verde
fit-13 ta’ Lulju 2009 fi Brussell. It-tieni sessjoni ta’
negozjati saret fit-22 ta’ Novembru 2011. Saru wkoll erba’
laqgħat tekniċi: fl-4 u fil-5 ta’ Frar 2010 fi Praga u
fit-12 ta’ Ottubru 2010, it-30 ta’ Mejju u
t-13 ta’ Settembru 2011 fi Brussell. In-negozjati kienu
konklużi f’April 2012.
It-test finali tal-ftehim ġie inizjalat
fi Brussell fl-24 ta’ April 2012 fil-preżenza ta’ José
Manuel Barroso, il-President tal-Kummissjoni Ewropea, u Jose Maria Neves,
il-Prim Ministru tal-Kap Verde.
L-Istati Membri ġew regolarment
mgħarrfa u kkonsultati fi gruppi ta’ Ħidma ad hoc tal-Kunsill
rilevanti fl-istadji kollha tan-negozjati.
Min-naħa tal-Unjoni, il-bażi legali
għall-Ftehim huwa l-Artikolu 77(2)(a), tat-Trattat dwar
il-Funzjonament tal-Unjoni Ewropea (TFUE), flimkien mal-Artikolu 218.
Il-Kummissjoni ffirmat il-ftehim fil-... .
F'konformità mal-Artikolu 218(6)(a) tat-TFUE għall-konklużjoni
tal-Ftehim, il-kunsens tal-Parlament Ewropew ingħata fil-... . Il-proposta
mehmuża tikkostitwixxi l-istrumenti legali għall-iffirmar tal-Ftehim.
Il-Kunsill għandu jiddeċiedi b’maġġoranza kwalifikata.
Id-deċiżjoni proposta dwar
il-konklużjoni tistabbilixxi l-arranġamenti interni neċessarji
għall-applikazzjoni prattika tal-Ftehim. B’mod partikolari,
tispeċifika li l-Kummissjoni, megħjuna minn esperti mill-Istati
Membri, tirrappreżenta lill-Unjoni fi ħdan il-Kumitat Konġunt
imwaqqaf bl-Artikolu 10 tal-Ftehim. Taħt l-Artikolu 10(4) tal-Ftehim,
il-Kumitat Konġunt għall-iffaċilitar tal-viża jista’
jadotta r-regoli ta’ proċedura tiegħu stess. Il-pożizzjoni
tal-Unjoni f’dan ir-rigward għandha tkun stabbilita mill-Kummissjoni
b’konsultazzjoni ma’ Kumitat speċjali maħtur mill-Kunsill. Fir-rigward
ta' deċiżjonijiet oħra li għandhom jittieħdu
mill-Kumitat Konġunt, il-pożizzjoni tal-Unjoni għandha tiġi
stabbilita skont id-dispożizzjonijiet applikabbli tat-Trattat.
2.           Ir-Riżultat tan-negozjati
Il-Kummissjoni tikkunsidra li ntlaħqu
l-għanijiet stabbiliti mill-Kunsill fid-direttivi ta’ negozjati
tiegħu u li l-abbozz tal-Ftehim hu aċċettabbli
għall-Unjoni.
Il-kontenut aħħari tiegħu
jista’ jitqassar kif ġej:
-           introduzzjoni ta’ kriterji
ssimplifikati għall-ħruġ ta’ viżi ta’ dħul aktar minn
darba għal dawn il-kategoriji ta’ persuni li ġejjin:
a) il-membri ta’ Gvernijiet u Parlamenti
nazzjonali u reġjonali, membri ta' Qrati Kostituzzjonali u Qrati Supremi u
tal-Qorti tal-Awdituri, il-membri permanenti ta’ delegazzjonijiet
uffiċjali, nies fin-negozju u r-rappreżentanti ta’
organizzazzjonijiet ta’ negozju, il-konjugi, it-tfal li jkunu taħt l-età
ta’ 21 sena jew li jkunu dipendenti u l-ġenituri taċ-ċittadini
tal-Kap Verde jew tal-Unjoni Ewropea li huma residenti fil-Parti l-oħra
jew residenti fil-Kap Verde jew fl-Istat tan-nazzjonalità tagħhom
rispettivament: fil-prinċipju, se jinħarġu viżi ta’
dħul aktar minn darba għal ħames snin. Il-viżi ta’
dħul aktar minn darba b’perjodu iqsar ta’ validità għandhom jinħarġu
biss meta jkun meħtieġ minħabba d-data tal-iskadenza
tad-dokument tal-ivvjaġġar jew meta l-ħtieġa jew
l-intenzjoni għall-ivvjaġġar sikwit jew regolari tkun
manifestament limitata għal perjodu iqsar;
b) ir-rappreżentanti
tal-organizzazzjonijiet tas-soċjetà ċivili, il-membri ta’
professjonijiet liberali, il-persuni li jieħdu sehem f’attivitajiet
xjentifiċi, kulturali u artistiċi, il-parteċipanti f’avvenimenti
sportivi internazzjonali u l-persuni li jakkumpanjawhom f’kapaċità
professjonali, il-ġurnalisti u l-persuni akkreditati li jakkumpanjawhom
f'kapaċità professjonali, it-tfal tal-iskola, l-istudenti u
l-għalliema li jakkumpanjawhom, ir-rappreżentanti ta’
organizzazzjonijiet reliġjużi rikonoxxuti fil-Kap Verde jew fl-Istati
Membri, il-persuni li jżuru regolarment għal raġunijiet
mediċi; il-parteċipanti fi programmi uffiċjali ta’ skambju
organizzati minn bliet ġemellati jew awtoritajiet muniċipali;
il-membri ta' delegazzjonijiet uffiċjali: fil-prinċipju, se
jinħarġu viżi ta’ dħul aktar minn darba validi għal
sena. Il-viżi ta’ dħul aktar minn darba b’perjodu iqsar ta’ validità
għandhom jinħarġu biss meta jkun meħtieġ minħabba
d-data tal-iskadenza tad-dokument tal-ivvjaġġar jew meta
l-ħtieġa jew l-intenzjoni għall-ivvjaġġar sikwit jew
regolari tkun manifestament limitata għal perjodu iqsar. Viżi bi
dħul aktar minn darba li huma validi għal mill-inqas sentejn u mhux
aktar minn ħames snin għandhom jinħarġu sakemm matul
is-sentejn preċedenti l-applikanti għamlu użu tajjeb
mill-viżi ta’ sena għal dħul aktar minn darba u li
l-ħtieġa jew l-intenzjoni li jivvjaġġaw sikwit jew
regolarment mhuwiex limitat b’mod ċar ma' limitu iqsar ta’ residenza.
-           ir-rinunzja ta’ miżati
tal-ipproċessar tal-viża għal ċerti kategoriji ta’ persuni:
il-membri ta’ delegazzjonijiet uffiċjali, tfal taħt it-12-il sena;
it-tfal tal-iskola u l-istudenti, ir-riċerkaturi, il-parteċipanti li
għandhom 25 sena jew anqas f'seminars, konferenzi jew avvenimenti
sportivi, kulturali u edukattivi, organizzati minn organizzazzjonijiet
mingħajr skop ta’ qligħ;
-           il-possibilità għal fornitur
tas-servizzi esterni, li miegħu il-Kap Verde jew Stat Membru jkun qed
jikkoopera bl-iskop li tinħareġ viża, li jitlob ħlas
għas-servizz sa mhux aktar minn EUR 30, filwaqt li tinżamm
il-possibbiltà għall-applikanti kollha biex jippreżentaw
l-applikazzjonijiet tagħhom direttament lil konsulat;
-           l-estensjoni, mingħajr
ħlas, ta’ viżi taċ-ċittadini tal-Kap Verde u tal-Unjoni
Ewropea li ma jistgħux jitilqu mit-territorju tal-Istati Membri jew
tal-Kap Verde, rispettivament, sad-data indikata fil-viżi tagħhom għal
raġunijiet ta’ force majeure;
-           l-eżenzjoni mir-rekwiżit
tal-viża għal żjarat qosra għaċ-ċittadini tal-Kap
Verde u tal-Unjoni Ewropea li huma detenturi ta’ passaporti diplomatiċi
jew tas-servizz. Dikjarazzjoni Konġunta tistqarr li kull Parti tista’
tinvoka sospensjoni tad-dispożizzjoni marbuta mal-eżenzjoni
mill-viża għal titulari ta’ passaporti diplomatiċi jew
tas-servizz (l-Artikolu 8), jekk l-implimentazzjoni ta’ din
id-dispożizzjoni tkun abbużata mill-Parti l-oħra jew twassal
għal theddida għas-sigurtà pubblika. Din l-istess Dikjarazzjoni
Konġunta tistipula wkoll li, bħala prijorità, il-Kap Verde u l-Unjoni
Ewropea għandhom jintrabtu li jiżguraw livell għoli ta’ sigurtà
għal passaporti diplomatiċi u tas-servizz, partikolarment billi jintegraw
identifikanti bijometriċi;
-           il-possibbiltà
għaċ-ċittadini tal-Kap Verde u tal-Unjoni Ewropea li tilfu jew
insterqulhom id-dokumenti tal-identità, matul soġġorn fit-territorju
tal-Istat Ospitanti, li jħallu t-territorju tal-Kap Verde jew tal-Istati
Membri fuq il-bażi ta’ dokumenti ta’ identità validi mingħajr
kwalunkwe viża jew awtorizzazzjoni oħra;
-           fuq talba speċifika tal-Kap
Verde, l-ebda dispożizzjoni ma ġiet inkluża dwar rekwiżiti
simplifikati għal dokumenti li għandhom jiġu ppreżentati
biex jiġġustifikaw l-għan tal-vjaġġ;
-           it-twaqqif ta’ kumitat
konġunt għall-immaniġġjar tal-ftehim;
-           dispożizzjonijiet li
jirregolaw id-dħul fis-seħħ, it-tul, l-emenda, is-sospensjoni u
t-terminazzjoni tal-ftehim; ladarba ż-żewġ ftehimiet dwar faċilitazzjoni
tal-viża u r-rijammissjoni huma marbuta flimkien, iż-żewġ
ftehimiet għandhom ikunu ffirmati, konklużi u jidħlu
fis-seħħ flimkien;
-           ġie konkluż Protokoll li
jiddikjara li, skont id-Deċiżjoni Nru 582/2008/KE tal-Parlament
Ewropew u tal-Kunsill tas-17 ta’ Ġunju 2008[1], ittieħdu miżuri
armonizzati sabiex jiġi ssimplifikat it-tranżitu ta’ detenturi ta’
viżi u ta’ permessi ta’ reżidenza ta’ Schengen mit-territorju
tal-Istati Membri li għadhom mhumiex qed japplikaw bis-sħiħ
l-acquis ta’ Schengen;
-           dikjarazzjoni konġunta dwar
l-armonizzazzjoni ta’ informazzjoni dwar proċeduri
għall-ħruġ ta’ viżi għal żjarat qosra u dokumenti
li għandhom jitressqu meta ssir l-applikazzjoni għal viżi
għal żjarat qosra;
-           dikjarazzjoni konġunta dwar
il-kooperazzjoni fejn jidħlu dokumenti tal-ivvjaġġar u
l-iskambju regolari ta’ informazzjoni dwar is-sigurtà tad-dokumenti;
-           is-sitwazzjonijiet
speċifiċi tad-Danimarka, ir-Renju Unit u l-Irlanda huma riflessi
fil-preambolu u f’żewġ dikjarazzjonijiet konġunti mehmuża
mal-Ftehim. L-assoċjazzjoni mill-qrib tan-Norveġja, l-Islanda,
l-Isvizzera u l-Liechtenstein mal-implimentazzjoni, l-applikazzjoni u
l-iżvilupp tal-acquis ta’ Schengen hi bl-istess mod riflessa
f’dikjarazzjoni konġunta mal-Ftehim.
3.           Konklużjonijiet
Fid-dawl tar-riżultati msemmija hawn fuq,
il-Kummissjoni tipproponi li l-Kunsill:
-           japprova, wara li jkun
irċieva l-approvazzjoni tal-Parlament Ewropew, il-Ftehim li jinsab
fl-anness bejn l-Unjoni Ewropea u r-Repubblika tal-Kap Verde dwar
l-iffaċilitar tal-ħruġ ta’ viżi għal żjarat qosra
għal ċittadini tar-Repubblika tal-Kap Verde u tal-Unjoni Ewropea
2012/0271 (NLE)
Proposta għal
DEĊIŻJONI TAL-KUNSILL
dwar il-konklużjoni tal-Ftehim bejn
l-Unjoni Ewropea u r-Repubblika tal-Kap Verde dwar l-iffaċilitar
tal-ħruġ ta’ viżi għal żjarat qosra għal
ċittadini tar-Repubblika tal-Kap Verde u tal-Unjoni Ewropea
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari
l-Artikolu 77(2)(a), flimkien mal-Artikolu 218(6)(a), tiegħu,
Wara li kkunsidra l-proposta tal-Kummissjoni
Ewropea,
Wara li kkunsidra l-kunsens tal-Parlament
Ewropew[2],
Billi:
(1)       Skont id-Deċiżjoni
2012/XXX tal-Kunsill tal-[…][3],
il-Ftehim bejn l-Unjoni Ewropea u r-Repubblika tal-Kap Verde dwar
l-iffaċilitar tal-ħruġ ta’ viżi għal żjarat qosra
għal ċittadini tar-Repubblika tal-Kap Verde u tal-Unjoni Ewropea
(minn hawn ’il quddiem “il-Ftehim”) ġie inizjalat mill-Kummissjoni fil
[...], suġġett għall-konklużjoni tiegħu f’data
ulterjuri.
(2)       Il-Ftehim għandu jkun
konkluż.
(3)       Il-Ftehim jistabbilixxi
Kumitat Konġunt li jista’ jadotta r-regoli tiegħu ta’ proċedura.
Huwa xieraq li tiġi kkontemplata proċedura simplifikata
għall-istabbiliment tal-pożizzjoni tal-Unjoni f’dan il-każ.
(4)       Din id-Deċiżjoni
tikkostitwixxi żvilupp tad-dispożizzjonijiet tal-acquis ta' Schengen
li fihom ir-Renju Unit ma jieħux sehem, skont id-Deċiżjoni
tal-Kunsill 2000/365/KE tad-29 ta' Mejju 2000 dwar it-talba
tar-Renju Unit tal-Gran Brittanja u l-Irlanda ta' Fuq biex jieħdu parti
f'xi disposizzjonijiet tal-acquis ta' Schengen[4];
ir-Renju Unit għalhekk mhux qed jieħu sehem fl-adozzjoni tagħha
u mhux marbut biha jew suġġett għall-applikazzjoni tagħha.
(5)       Din id-Deċiżjoni
tikkostitwixxi żvilupp tad-dispożizzjonijiet tal-acquis ta' Schengen
li fihom l-Irlanda ma tieħux sehem skont id-Deċiżjoni tal-Kunsill 2002/192/KE
tat-28 ta' Frar 2002 dwar it-talba tal-Irlanda sabiex tieħu
sehem f'xi dispożizzjonijiet tal-acquis ta' Schengen[5]; għalhekk l-Irlanda
mhijiex qiegħda tieħu sehem fl-adozzjoni tagħha u mhijiex
marbuta magħha jew suġġetta għall-applikazzjoni
tagħha.
(6)       F'konformità mal-Artikoli
1 u 2 tal-Protokoll Nru 22 dwar il-pożizzjoni tad-Danimarka, anness
mat-Trattat dwar l-Unjoni Ewropea u mat-Trattat dwar il-Funzjonament tal-Unjoni
Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni
u mhijiex marbuta biha jew suġġetta għall-applikazzjoni
tagħha,
ADOTTAT DIN ID-DEĊIŻJONI:
Artikolu 1
Il-Ftehim bejn l-Unjoni Ewropea u r-Repubblika
tal-Kap Verde dwar l-iffaċilitar tal-ħruġ ta’ viżi
għal żjarat qosra għal ċittadini tar-Repubblika tal-Kap
Verde u tal-Unjoni Ewropea huwa approvat f’isem l-Unjoni Ewropea.
It-test tal-Ftehim huwa anness ma' din
id-Deċiżjoni.
Artikolu 2
Il-President
tal-Kunsill għandu jaħtar il-persuna awtorizzata biex
tipproċedi, f’isem l-Unjoni Ewropea, għan-notifika stabbilita
fl-Artikolu 12(1) tal-Ftehim, sabiex jiġi espress il-kunsens
tal-Unjoni Ewropea sabiex tiġi marbuta bil-Ftehim[6].
Artikolu 3
Il-Kummissjoni,
megħjuna minn esperti mill-Istati Membri, għandha tirrapreżenta
lill-Unjoni fil-Kumitat Konġunt stabbilit mill-Artikolu 10
tal-Ftehim.
Artikolu 4
Il-pożizzjoni
tal-Unjoni fi ħdan il-Kumitat Konġunt għal dak li jirrigwarda
l-adozzjoni tar-Regoli tal-Proċedura tiegħu kif inhu
meħtieġ mill-Artikolu 10(4) tal-Ftehim ser tittieħed
mill-Kummissjoni wara konsultazzjoni ma' kumitat speċjali maħtur
mill-Kunsill.
Artikolu 5
Din
id-Deċiżjoni għandha tidħol fis-seħħ fid-data
tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
ANNESS
FTEHIM
bejn
l-Unjoni
Ewropea u r-Repubblika tal-Kap Verde
dwar
l-iffaċilitar tal-ħruġ ta’ viżi għal żjarat qosra
għal
ċittadini tar-Repubblika tal-Kap Verde u tal-Unjoni Ewropea
L-UNJONI EWROPEA, minn hawn ’il quddiem
imsejħa "l-Unjoni",
u
IR-REPUBBLIKA TAL-KAP VERDE, minn hawn ‘il
quddiem imsejħa "il-Kap Verde“,
minn hawn ‘il quddiem
"il-Partijiet",
Bix-xewqa li
jiffaċilitaw il-kuntatti bejn persuni bħala kundizzjoni importanti
għal żvilupp sod ta’ rabtiet ekonomiċi, umanitarji, kulturali,
xjentifiċi u oħrajn, billi jiffaċilitaw il-ħruġ ta’
viżi għaċ-ċittadini tagħhom fuq il-bażi ta’
reċiproċità;
Wara li kkunsidraw id-dikjarazzjoni
konġunta tal-5 ta’ Ġunju 2008 dwar Sħubija ta’
mobilità bejn l-Unjoni Ewropea u l-Kap Verde, skont liema l-partijiet se
jieħdu passi biex jiżviluppaw djalogu dwar kwistjonijiet relatati
għal viżi għal żjarat qosra, bil-ħsieb li
jiffaċilitaw il-mobilità ta’ ċerti kategoriji ta’ persuni,
Waqt li jfakkru l-Ftehim ta’
Sħubija ta’ Cotonou u l-partenarjat speċjali bejn l-Unjoni Ewropea u
l-Kap Verde, approvat mill-Kunsill tal-Unjoni Ewropea fid-19 ta’ Novembru 2007,
Filwaqt li jagħrfu li dan
l-iffaċilitar m’għandux iwassal għal immigrazzjoni illegali u
jagħtu attenzjoni speċjali lis-sigurtà u r-riammissjoni;
Filwaqt li jqisu l-Protokoll dwar
il-pożizzjoni tar-Renju Unit u l-Irlanda fir-rigward tal-ispazju
tal-libertà, sigurtà u ġustizzja, anness mat-Trattat dwar l-Unjoni Ewropea
u t-Trattat dwar il-Funzjonament tal-Unjoni Ewropea u jikkonfermaw li
d-dispożizzjonijiet ta’ dan il-Ftehim ma japplikawx għar-Renju Unit
tal-Gran Brittanja u l-Irlanda ta’ Fuq jew għall-Irlanda;
Filwaqt li jqisu l-Protokoll dwar
il-pożizzjoni tad-Danimarka anness mat-Trattat tal-Unjoni Ewropea u
t-Trattat dwar il-Funzjonament tal-Unjoni Ewropea u jikkonfermaw li
d-dispożizzjonijiet ta’ dan il-ftehim ma japplikawx għar-Renju tad-Danimarka;
QABLU KIF ĠEJ:
Artikolu
1
Għan
u ambitu
L-għan ta’ dan il-Ftehim hu sabiex
jiffaċilita, fuq il-bażi ta’ reċiproċità, il-ħruġ
ta’ viżi għal ċittadini tal-Kap Verde u tal-Unjoni Ewropea
għal żjarat intiżi għal mhux aktar minn 90 jum għal
kull perjodu ta’ 180 jum.

Artikolu
2
Klawżola
Ġenerali
1.         Il-miżuri biex jiġi
ffaċilitat il-ħruġ ta’ viżi stabbiliti f’dan il-Ftehim
għandu japplika għal ċittadini tal-Kap Verde u l-Unjoni Ewropea
biss safejn dawn mhumiex eżenti mill-ħtieġa ta’ viża skont
il-liġijiet u r-regolamenti tal-Unjoni Ewropea jew l-Istati Membri
tagħha jew tal-Kap Verde, jew taħt dan il-ftehim jew ftehimiet
oħrajn internazzjonali.
2.         Il-liġi nazzjonali tal-Kap
Verde jew tal-Istati Membri jew il-liġi tal-Unjoni għandhom japplikaw
fi kwistjonijiet li mhumiex koperti mid-dispożizzjonijiet ta’ dan
il-Ftehim, bħaċ-ċaħda milli tinħareġ viża,
ir-rikonoxximent ta' dokumenti ta' vvjaġġar, evidenza ta' mezzi ta’
għixien suffiċjenti u ċ-ċaħda tad-dħul u
miżuri ta’ espulsjoni.
Artikolu
3
Definizzjonijiet
Għall-għan ta’ dan il-Ftehim:
a)         “Stat Membru’’: “Stat
Membru” għandha tfisser kwalunkwe Stat Membru tal-Unjoni Ewropea,
bl-eċċezzjoni tar-Renju tad-Danimarka, l-Irlanda, u r-Renju Unit
tal-Gran Brittanja u l-Irlanda ta’ Fuq;
b)         “Ċittadin tal-Unjoni Ewropea”:
tfisser ċittadin ta’ Stat Membru kif deskritt fil-punt a);
c)         “ċittadin tal-Kap Verde”: tfisser
persuna li għandha ċittadinanza Kap Verdiana;
d)         “ viża”:
awtorizzazzjoni maħruġa jew deċiżjoni meħuda minn Stat
Membru jew mill-Kap Verde li hija meħtieġa bl-għan li
jidħlu, għal għanijiet ta’ transitu jew għal żjara
intiża għal mhux aktar minn 90 jum b'kollox, fit-territorju ta’ dak
l-Istat Membru jew ta’ diversi Stati Membri jew fit-territorju tal-Kap Verde;
e)         "persuna legalment
residenti":
għall-Unjoni Ewropea, ċittadin
tal-Kap Verde awtorizzat jew intitolat li joqgħod għal aktar minn 90
jum fit-territorju ta’ Stat Membru, fuq il-bażi ta’
leġiżlazzjoni nazzjonali jew tal-Unjoni.
għall-Kap Verde, kull ċittadin
tal-Unjoni Ewropea, kif definit fil-punt b), li għandhom permess ta’
residenza skont il-leġiżlazzjoni nazzjonali.
Artikolu
4
Ħruġ
ta’ viżi għal dħul ta’ aktar minn darba
1.         Missjonijiet diplomatiċi u
pożizzjonijiet konsulari tal-Istati Membri u tal-Kap Verde għandhom
joħorġu viżi ta’ dħul aktar minn darba b’terminu ta’
validità ta’ ħames snin għal dawn il-kategoriji ta’ ċittadini:
            a) il-membri ta Gvernijiet u
Parlamenti nazzjonali u reġjonali u lill-membri tal-Qrati Kostituzzjonali
u Qrati Supremi u tal-Qorti tal-Awdituri, jekk ma jkunux eżentati
mill-ħtieġa tal-viża bil-Ftehim preżenti,
fl-eżerċizzju tad-dmirijiet tagħhom;
b) il-membri permanenti ta’ delegazzjonijiet
uffiċjali li, wara stedina uffiċjali indirizzata lill-Kap Verde,
lill-Istati Membri jew lill-Unjoni Ewropea, jieħdu sehem f’laqgħat,
konsultazzjonijiet, negozjati jew programmi ta’ skambju, kif ukoll bħal
f’avvenimenti fit-territorju tal-Istati Membri jew il-Kap Verde organizzati fuq
l-inizjattiva ta’ organizzazzjonijiet intergovernattivi;
c) in-nies fin-negozju u r-rappreżentanti
ta’ imprizi li jivvjaġġaw regolarment lejn l-Istati Membri jew il-Kap
Verde;
d) Konjugi, tfal (inklużi tfal adottati),
li jkunu taħt l-età ta’ 21 jew ikunu dipendenti, u qraba li jżuru
rispettivament
- iċ-ċittadini tal-Kap Verde li
jkunu residenti legalment fit-territorju ta’ Stat Membru jew
iċ-ċittadini tal-Unjoni Ewropea li huma legalment residenti fil-Kap
Verde, jew
- iċ-ċittadini tal-Unjoni Ewropea
residenti fi Stat Membru tan-nazzjonalità tagħhom, jew ċittadini
tal-Kap Verde residenti fil-Kap Verde.
Madankollu, jekk il-bżonn jew
l-intenzjoni li jivvjaġġaw sikwit jew regolari huwa limitat b’mod
ċar ma' limitu iqsar ta’ soġġorn, il-validità tal-viża ta’
dħul aktar minn darba għandu jkun limitat għal din il-waqfa,
b’mod partikolari fejn
- it-terminu tal-kariga, fil-każ ta’ dawk
koperti mill-punt a),
- it-tul ta’ żmien tal-kariga ta’ membru
permanenti ta’ delegazzjoni uffiċjali, fil-każ ta’ dawk koperti
b’punt b) hawn fuq,
- it-tul ta’ żmien
fil-pożizzjonijiet bħala nies fin-negozju u rappreżentanti
tal-kumpaniji, fil-każ ta’ dawk koperti mill-punt c), jew
- il-permess ta’ residenza maħruġ
liċ-ċittadini tal-Kap Verde li jirrisjedu fit-territorju ta’ Stat
Membru u liċ-ċittadini tal-Unjoni Ewropea li jirrisjedu fil-Kap
Verde, fil-każ ta’ dawk koperti b'punt d),
ikun inqas minn ħames snin.
2.         Il-missjonijiet diplomatiċi u
pożizzjonijiet konsulari tal-Istati Membri għandhom joħorġu
viżi ta’ dħul aktar minn darba b’perjodu ta’ validità ta’ sena
għal dawn il-kategoriji ta’ ċittadini, jekk kemm-il darba matul
is-sena ta’ qabel ikunu kisbu mill-inqas viża waħda, ikunu
użawha skont il-liġijiet ta’ dħul u residenza fit-territorju
tal-Istat li żaru:
a) għar-rappreżentanti
tal-organizzazzjonijiet tas-soċjetà ċivili li jivvjaġġaw
regolarment fl-Istati Membri jew fil-Kap Verde għal raġunijiet ta'
taħriġ edukattiv, seminars, konferenzi, inkluż fil-qafas ta'
programmi ta' skambju;
b) Membri tal-professjonijiet liberali li
jieħdu sehem f’wirjiet internazzjonali, konferenzi, simpożji,
seminars jew avvenimenti oħrajn simili li jivvjaġġaw b’mod
regolari lejn l-Istati Membri jew il-Kap Verde;
c) Persuni li jieħdu sehem f’attivitajiet
xjentifiċi, kulturali u artistiċi, inklużi programmi
tal-università u programmi oħrajn ta’ skambju, li jivvjaġġaw
b’mod regolari lejn l-Istati Membri jew il-Kap Verde;
d) parteċipanti f’avvenimenti sportivi
internazzjonali u persuni li jakkumpanjawhom f’kapaċità professjonali;
e) ġurnalisti u persuni akkreditati li
jakkumpanjawhom f'kapaċità professjonali;
f) tfal tal-iskola, studenti, studenti
gradwati u għalliema li jakkumpanjawhom li jivvjaġġaw
għall-iskop ta’ studju jew taħriġ edukattiv, inkluż
il-qafas ta’ programmi ta’ skambju kif ukoll attivitajiet oħra marbuta
mal-iskola;
g) rappreżentanti ta’ organizzazzjonijiet
reliġjużi rikonoxxuti fil-Kap Verde jew fl-Istati Membri li
jivvjaġġaw regolarment fl-Istati Membri jew fil-Kap Verde
rispettivament;
h) persuni li jagħmlu żjarat
regolari minħabba raġunijiet mediċi;
i) parteċipanti fi programmi
uffiċjali ta’ skambju organizzati minn bliet ġemellati jew awtoritajiet
muniċipali;
j) Membri permanenti ta’ delegazzjonijiet
uffiċjali li, wara stedina uffiċjali indirizzata lill-Kap Verde,
l-Istati Membri jew l-Unjoni Ewropea, jieħdu sehem regolarment
f’laqgħat, konsultazzjonijiet, negozjati jew programmi ta’ skambju, kif
ukoll bħal f’avvenimenti fit-territorju tal-Istati Membri jew il-Kap Verde
organizzati fuq l-inizjattiva ta’ organizzazzjonijiet intergovernattivi;
Madankollu, jekk il-bżonn jew
l-intenzjoni li jivvjaġġaw sikwit jew regolari huwa limitat b’mod
ċar ma' limitu iqsar ta’ soġġorn, il-validità ta’ viża
għandu jkun limitat għal din il-waqfa.
3.         Missjonijiet diplomatiċi u
pożizzjonijiet konsulari tal-Istati Membri u tal-Kap Verde għandhom
joħorġu viżi għal dħul aktar minn darba bit-terminu
ta’ validità ta’ minimu ta’ sentejn u massimu ta’ ħames snin
għall-kategoriji ta’ ċittadini msemmija fil-paragrafu 2 ta’ dan
l-Artikolu, jekk kemm-il darba fis-sentejn ta’ qabel uikunu użaw tajjeb
il-viżi ta’ dħul aktar minn darba għal sena, skont
il-liġijiet dwar id-dħul u r-residenza fit-territorju tal-Istat
ospitanti.
Madankollu, jekk il-bżonn jew
l-intenzjoni li jivvjaġġaw sikwit jew regolari huwa limitat b’mod
ċar ma' limitu iqsar ta’ soġġorn, il-validità ta’ viża
għandha tkun limitata għal din il-waqfa.
4.         Il-perjodu totali ta’ residenza ta’
persuni msemmija fil-paragrafi 1 sa 3 ta’ dan l-Artikolu m’għandux
jaqbeż id-90 jum għal kull perjodu ta’ 180 fit-territorju tal-Istati
Membri jew tal-Kap Verde.
Artikolu
5
Il-miżati
tal-viżi u l-ispejjeż tas-servizz
1.         Bla ħsara
għad-dispożizzjonijiet tal-paragrafu 2, l-Istati Membri jew il-Kap
Verde m’għandhomx jiġbru l-miżati tal-viżi minn dawn
il-kategoriji ta’ persuni:
a) Membri permanenti ta’ delegazzjonijiet
uffiċjali li, wara stedina uffiċjali indirizzata lill-Kap Verde, l-Istati
Membri jew l-Unjoni Ewropea, jieħdu sehem f’laqgħat,
konsultazzjonijiet, negozjati jew programmi uffiċjali ta’ skambju, kif
ukoll bħal f’avvenimenti organizzati fuq l-inizjattiva ta’
organizzazzjonijiet intergovernattivifit-territorju tal-Istati Membri jew
il-Kap Verde;
b) tfal taħt l-età ta’ 12-il sena;
c) it-tfal tal-iskola, l-istudenti,
l-istudenti fil-livell postuniversitarju u l-għalliema li jakkumpanjawhom
li jagħmlu soġġorni għall-fini ta’ studju jew ta’
taħriġ edukattiv;
d) ir-riċerkaturi li jivjaġġaw
għal raġunijiet ta’ riċerka xjentifika;
e) il-parteċipanti li m'għandhomx
aktar minn 25 sena li jipparteċipaw f'seminars, konferenzi, avvenimenti
sportivi, kulturali u edukattivi, organizzati minn organizzazzjonijiet bla skop
ta' qligħ.
2.         Fejn l-Istati Membri jew il-Kap
Verde jikkooperaw ma’ fornitur estern tas-servizzi, l-ispejjeż tas-servizz
jistgħu jiġu miġbura. Il-ħlas għas-servizz għandu
jkun proporzjonat mal-ispejjeż li jeħel il-fornitur estern ta'
servizz meta jkun qed iwettaq il-kompiti tiegħu u m'għandux
jaqbeż l-EUR 30. Il-Kap Verde, l-Istat Membru jew l-Istati Membri
kkonċernati għandhom iżommu l-possibbiltà għall-applikanti
kollha li jippreżentaw l-applikazzjonijiet tagħhom direttament
fil-konsulati tagħhom.
Artikolu
6
Tluq
f’każ ta’ dokumenti mitlufa jew misruqa
Ċittadini tal-Kap Verde u tal-Unjoni
Ewropea li jkunu tilfu d-dokumenti ta’ identità tagħhom, jew li jkun
nsterqulhom dawn id-dokumenti waqt iż-żjara tagħhom
fit-territorju tal-Istati Membri jew tal-Kap Verde, jistgħu jħallu
dak it-territorju fuq il-bażi ta' dokumenti ta' identità validi li
jippermettu l-qsim tal-fruntiera, maħruġa minn missjonijiet
diplomatiċi jew postazzjonijiet konsulari tal-Kap Verdu jew tal-Istati
Membri mingħajr viża jew awtorizzazzjoni oħra.
Artikolu
7
Estensjoni
tal-viża f’ċirkostanzi ta’ eċċezzjoni
Iċ-ċittadini tal-Kap Verdu u
tal-Unjoni Ewropea li m’għandhomx il-possibblità li jħallu
t-territorju tal-Istati Membri jew tal-Kap Verde fiż-żmien stabbilit
fil-viżi tagħhom minħabba raġunijiet ta’ force majeure
għandhom ikollhom it-terminu tal-viżi tagħhom estiż
mingħajr ħlas skont il-leġiżlazzjoni applikata mill-Istat
li qed jilqa’ għall-perjodu meħtieġ għar-ritorn
tagħhom lejn l-Istat ta’ residenza tagħhom.
Artikolu
8
Passaporti
diplomatiċi u ta’ servizz
1.         Ċittadini tal-Kap Verde jew
tal-Istati Membri, titulari ta’ passaporti diplomatiċi validi jistgħu
jidħlu, jħallu jew jiċċaqilqu fit-territorji tal-Istati
Membri jew tal-Kap Verde mingħajr viżi.
2.         Il-persuni msemmija fil-paragrafu 1
ta’ dan l-Artikolu jistgħu joqogħdu fit-territorji tal-Istati Membri
jew il-Kap Verde għal perjodu li ma jaqbiżx id-90 jum għal kull
perjodu ta’ 180 jum.
Artikolu
9
Il-validità
territorjali tal-viżi
Soġġetti għar-regoli u
regolamenti nazzjonali dwar is-sigurtà nazzjonali tal-Istati Membri u tal-Kap
Verde, u soġġetti għar-regoli tal-UE dwar viżi b’validità
territorjali limitata, iċ-ċittadini tal-Kap Verde u tal-Unjoni
Ewropea għandhom ikunu intitolati għal vjaġġar fit-territorju
tal-Istati Membri u tal-Kap Verde fuq bażi ugwali maċ-ċittadini
tal-Unjoni Ewropea u tal-Kap Verde rispettivament.
Artikolu
10
Kumitat
Konġunt għat-tmexxija tal-Ftehim
1.         Il-Partijiet għandhom
jistabbilixxu Kumitat Konġunt ta’ tmexxija tal-ftehim (minn hawn ‘il
quddiem "il-Kumitat") li jikkonsisti f’rappreżentanti tal-Unjoni
u tal-Kap Verde. L-Unjoni hija rrappreżentata mill-Kummissjoni Ewropea,
megħjuna minn esperti tal-Istati Membri.
2.         Il-Kumitat għandu, b’mod
partikolari, ikollu l-funzjonijiet li ġejjin:
a)         jissorvelja l-implimentazzjoni ta’
dan il-Ftehim;
b)         jissuġġerixxi emendi jew
żidiet għall-Ftehim attwali;
c)         isolvi tilwimiet li jqumu
mill-interpretazzjoni jew l-applikazzjoni tad-dispożizzjonijiet f'dan
il-Ftehim.
3.         Il-Kumitat għandu jiltaqa’
kulmeta jkun meħtieġ, fuq talba minn waħda mill-Partijiet u
għall-inqas darba f’sena.
4.         Il-Kumitat għandu jadotta
r-Regoli ta' Proċedura tiegħu.
Artikolu
11
Ir-relazzjoni
ta' dan il-Ftehim ma' ftehimiet bilaterali
bejn l-Istati Membri u l-Kap Verde
Sa mid-dħul fis-seħħ
tiegħu , dan il-Ftehim għandu jieħu preċedenza fuq
id-dispożizzjonijiet ta’ kwalunkwe ftehimiet bilaterali jew multilaterali
mwettqa bejn l-Istati Membri u l-Kap Verde, safejn id-dispożizzjonijiet
ta' dawn il-ftehimiet jew arranġamenti jkopru kwistjonijiet li huma
indirizzati mill-Ftehim preżenti.
Artikolu
12
Dispożizzjonijiet
finali
1.         Dan il-Ftehim għandu jiġi
rratifikat jew approvat mill-Partijiet skont il-proċeduri rispettivi
tagħhom u għandu jidħol fis-seħħ fl-ewwel jum wara
t-tieni xahar wara d-data li fiha l-Partijiet jinnotifikaw lil xulxin li
l-proċeduri msemmija hawn taħt tlestew.
2.         Permezz ta’ deroga
għall-paragrafu 1 ta’ dan l-Artikolu, il-Ftehim preżenti għandu
jidħol fis-seħħ biss fid-data tad-dħul fis-seħħ
tal-ftehim bejn l-Unjoni Ewropea u l-Kap Verde dwar ir-riammissjoni jekk din
id-data tkun wara d-data prevista fil-paragrafu 1 ta’ dan l-Artikolu.
3.         Dan il-Ftehim huwa konkluż
għal perjodu ta’ żmien indefinit, kemm-il darba ma jintemmx skond
il-paragrafu 6 ta’ dan l-Artikolu.
4.         Dan il-Ftehim jista’ jkun emendat
bi ftehim bil-miktub bejn il-Partijiet. L-emendi ser jidħlu
fis-seħħ wara li l-Partijiet ikunu avżaw lil xulxin dwar
it-tlestija tal-proċeduri interni tagħhom li huma meħtieġa
għal dan l-għan.
5.         Kull Parti tista’ tissospendi dan
il-Ftehim parzjalment jew bis-sħiħ għal raġunijiet ta'
ordni pubbliku, protezzjoni tas-sigurtà nazzjonali u protezzjoni
tas-saħħa pubblika. Id-deċiżjoni dwar is-sospensjoni
għandha tiġi nnotifikata lill-Parti l-oħra mhux aktar tard minn
48 siegħa qabel ma tidħol fis-seħħ. Il-Parti li tkun issospendiet
l-applikazzjoni ta’ dan il-Ftehim għandha minnufih tgħarraf
lill-Parti l-oħra malli r-raġunijiet għas-sospensjoni ma jkunux
għadhom japplikaw.
6.         Kull Parti tista’ tittermina dan
il-Ftehim billi tavża lill-Parti l-oħra bil-miktub. Dan il-Ftehim għandu
jieqaf iseħħ 90 jum wara d-data tal-wasla ta' dan l-avviż.
Magħmul fi Brussell, nhar
l-24 ta’ April 2012, b’żewġ kopji fl-ilsien Bulgaru,
Ċek, Daniż, Estonjan, Finlandiż, Franċiż,
Germaniż, Grieg, Ingliż, Latvjan, Litwan, Malti, Olandiż, Pollakk,
Portugiż, Rumen, Slovakk, Sloven, Spanjol, Svediż, Taljan u
Ungeriż, b'kull wieħed minn dawn it-testi jkun ugwalment awtentiku.
 Għall-Unjoni Ewropea || Għar-Repubblika tal-Kap Verde
PROTOKOLL
TAL-FTEHIM DWAR L-ISTATI MEMBRI LI MA JAPPLIKAWX BIS-SĦIĦ L-ACQUIS TA’
SCHENGEN
Dawk l-Istati Membri li huma marbuta bl-acquis
ta’ Schengen imma li għadhom ma joħorġux viżi ta' Schengen,
filwaqt li jistennew id-deċiżjoni relevanti tal-Kunsill għal dak
l-għan, għandhom joħorġu viżi nazzjonali li l-validità
tagħhom tkun limitata għat-territorju tagħhom.
Skont id-Deċiżjoni tal-Parlament
Ewropew u tal-Kunsill Nru 582/2008/KE, ittieħdu miżuri armonizzati
sabiex jiġi ssimplifikat it-tranżitu ta' detenturi ta' viżi ta'
Schengen u ta' permessi ta' reżidenza ta' Schengen madwar it-terrutorju
tal-Istati Membri li għadhom ma japplikawx bis-sħiħ l-acquis ta'
Schengen.
DIKJARAZZJONI
KONĠUNTA DWAR L-ARTIKOLU 8 DWAR IL-PASSAPPORTI DIPLOMATIĊI U
TAS-SERVIZZ
Kull Parti tista’ tinvoka sospensjoni parzjali
tal-ftehim u partikolarment tal-Artikolu 8, skont il-proċedura
mwaqqfa bl-Artikolu 12(5) ta’ dan il-Ftehim, jekk l-implimentazzjoni
tal-Artikolu 8 tkun abbużata mill-Parti l-oħra jew twassal
għal theddida għas-sigurtà pubblika.
Jekk l-implimentazzjoni tal-Artikolu 8
tkun sospiża, iż-żewġ Partijiet għandhom jibdew
konsultazzjonijiet fil-qafas tal-Kumitat imwaqqaf bil-Ftehim bil-ħsieb li
jsolvi problemi li jwasslu għal sospensjoni.
Bħala priorità, iż-żewġ
Partijiet jiddikjaraw l-impenn tagħhom sabiex jiżguraw livell
għoli ta’ sigurtà għal passaporti diplomatiċi u tas-servizz,
partikolarment billi jintegraw identifikanti biometriċi. Għall-UE,
dan ikun żgurat b’konformità mall-ħtiġijiet stabbiliti
fir-Regolament (KE) Nru 2252/2004.
DIKJARAZZJONI
KONĠUNTA DWAR L-ARMONIZZAZZJONI TA' INFORMAZZJONI DWAR PROĊEDURI
GĦALL-ĦRUĠ TA' VIŻA GĦAL ŻJARA QASIRA U DOKUMENTI
LI GĦANDHOM JITRESSQU META SSIR L-APPLIKAZZJONI GĦAL VIŻI
GĦAL ŻJARAT QOSRA
Filwaqt li jagħrfu l-importanza
tat-trasparenza għall-applikanti għall-viża, il-Partijiet
fil-Ftehim preżenti jqisu li għandhom jittieħdu miżuri
xierqa:
-           b’mod ġenerali, sabiex
jitfassal tagħrif bażiku għall-applikanti dwar il-proċeduri
u l-kundizzjonijiet għall-applikazzjoni għal viżi, il-viżi
u dwar il-validità tal-viżi maħruġa.
-           kull Parti, waħedha, tfassal
lista ta’ ħtiġijiet minimi sabiex tiżgura li l-applikanti
jingħataw informazzjoni bażika koerenti u uniformi u jkun
jinħtieġ li jressqu, fil-prinċipju, l-istess dokumenti ta'
appoġġ.
It-tagħrif imsemmi hawn fuq għandu
jinfirex ħafna (fuq it-tabelli ta' tagħrif ta' konsulati, f'fuljetti,
fuq siti tal-Internet eċċ.).
DIKJARAZZJONI
KONĠUNTA DWAR IR-RENJU TAD-DANIMARKA
Il-Partijiet jinnutaw li dan il-Ftehim ma
jgħoddx għall-proċeduri tal-ħruġ ta’ viżi minn
missjonijiet diplomatiċi u postijiet konsulari tar-Renju tad-Danimarka.
F’ċirkustanzi bħal dawn, ikun xieraq
li l-awtoritajiet tar-Renju tad-Danimarka u tal-Kap Verde jikkonkludu, bla
dewmien, ftehim bilaterali dwar l-iffaċilitar tal-ħruġ ta’
viżi għal żjarat qosra f'termini simili għall-Ftehim bejn
l-Unjoni Ewropea u l-Kap Verde.
DIKJARAZZJONI
KONĠUNTA DWAR IR-RENJU UNIT TAL-GRAN BRITTANJA U L-IRLANDA TA’ FUQ U
L-IRLANDA
Il-Partijiet jinnotaw li l-Ftehim
preżenti ma japplikax għat-territorju tar-Renju Unit tal-Gran
Brittanja u tal-Irlanda ta’ Fuq u l-Irlanda.
F’ċirkustanzi bħal dawn, ikun xieraq
li l-awtoritajuet tar-Renju Unit tal-Gran Brittanja u l-Irlanda ta’ Fuq,
l-Irlanda u l-Kap Verde, jikkonkludu ftehimiet bilaterali dwar
l-iffaċilitar tal-ħruġ ta’ viżi.
DIKJARAZZJONI
KONĠUNTA DWAR IR-REPUBBLIKA TAL-ISLANDA U R-RENJU TAN-NORVEĠJA,
IL-KONFEDERAZZJONI SVIZZERA U L-LIECHTENSTEIN
Il-Partijiet jinnutaw ir-rabta mill-qrib bejn
l-Unjoni Ewropea fuq naħa, u r-Repubblika tal-Islanda, ir-Renju
tan-Norveġja, il-Konfederazzjoni Svizzera u l-Liechtenstein, fuq
in-naħa l-oħra, partikolarment permezz tal-Ftehim
tat-18 ta' Mejju 1999 u tas-26 ta’ Ottubru 2004
dwar l-assoċjazzjoni ta' dawn il-pajjiżi mal-implimentazzjoni,
l-applikazzjoni u l-iżvilupp tal-acquis ta' Schengen.
F’ċirkustanzi bħal dawn, ikun xieraq
li l-awtoritajiet tar-Repubblika tal-Islanda, ir-Renju tan-Norveġja,
il-Federazzjoni Svizzera, il-Liechtenstein u l-Kap Verde jikkonkludu, bla
dewmien, ftehim bilaterali dwar l-iffaċilitar tal-ħruġ ta’
viżi għal żjarat qosra f’termini simili għal dan il-Ftehim.
DIKJARAZZJONI
KONĠUNTA DWAR KOOPERAZZJONI FEJN JIDĦLU DOKUMENTI
TAL-IVVJAĠĠAR
Il-Partijiet jaqblu li l-Kumitat Konġunt
stabbilit skont l-Artikolu 11, meta jkun qed jissorvelja
l-implimentazzjoni tal-Ftehim, jevalwa l-impatt tal-livell ta' sigurtà
tad-dokumenti rispettivi tal-ivvjaġġar fuq il-funzjonament
tal-Ftehim. Għal dan il-għan, il-Partijiet jaqblu li b'mod regolari
jinfurmaw lil xulxin dwar il-miżuri meħuda biex tiġi evitata
l-proliferazzjoni ta' dokumenti tal-ivvjaġġar, biex jiżviluppaw
l-aspetti tekniċi tas-sigurtà tad-dokumenti tal-ivvjaġġar kif
ukoll dwar dawk il-miżuri li jirrigwarjaw il-proċess ta'
personalizzazzjoni tal-ħruġ ta' dokumenti tal-ivvjaġġar.
[1]               ĠU L 161, 20.6.2008,
p. 30.
[2]               ĠU
[3]               ĠU
[4]               ĠU L 131, 1.6.2000, p. 43.
[5]               ĠU L 64, 7.3.2002, p. 20.
[6]               Id-data tad-dħul fis-seħħ tal-Ftehim se
tkun ippublikata f’Il-Ġurnal Uffiċjali tal-Unjoni Ewropea mis-Segretarjat
Ġenerali tal-Kunsill.


				|

		52013PC0008

			Proposta għal DEĊIŻJONI TAL-KUNSILL li tawtorizza lil Franza tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE /* COM/2013/08 final - 2013/0006 (NLE) */

			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
It-tassazzjoni fuq il-prodotti
tal-enerġija u fuq l-elettriku fl-UE hija regolata mid-Direttiva
tal-Kunsill 2003/96/KE (minn hawn ‘il quddiem “id-Direttiva”). Id-Direttiva
tispeċifika liema prodotti huma taxxabbli, l-użu li jsir minnhom li
jagħmilhom taxxabbli u r-rati minimi li bihom għandhom jiġu
ntaxxati skont jekk dawn jintużawx bħala fjuwil tal-karozzi,
għal ċerti skopijiet industrijali jew kummerċjali jew
għat-tisħin.
F’konformità mal-Artikolu 19(1)
tad-Direttiva, il-Kunsill, billi jaġixxi b’mod unanimu fuq proposta
mill-Kummissjoni, jista’ jawtorizza lil kwalunkwe Stat Membru biex
jintroduċi aktar eżenzjonijiet jew tnaqqis fir-rata ta’ dazji
tas-sisa għal konsiderazzjonijiet speċifiċi ta’ politika.
L-għan ta’ din il-proposta hu li
jippermetti lil Franza biex ikomplu japplikaw tnaqqis fir-rata ta’ tassazzjoni
fuq petrol bla ċomb użat bħala fjuwil tal-magni u kkunsmat
fid-dipartimenti ta’ Korsika bil-ħsieb li jiġu kkumpensati
parzjalment l-ispejjeż addizzjonali minħabba d-distanza
ġeografika u d-diffikultajiet ta’ provvista.
It-talba u
l-kuntest ġenerali tagħha
Id-Deċiżjoni tal-Kunsill 2007/880/KE
tal-20 ta’ Diċembru 2007 awtorizzat lil Franza tapplika rata mnaqqsa
tad-dazju tas-sisa fuq petrol bla ċomb użat bħala fjuwil
tal-magni u kkonsmat fid-dipartimenti ta’ Korsika bil-kundizzjoni li t-tnaqqis
ma jmurx lil hinn mill-ispiża addizzjonali tat-trasport,
il-ħażna u d-distribuzzjoni meta mqabbla ma’ Franza kontinentali.
L-għan ta’ din id-Deċiżjoni huwa li tippermetti lil Franza
tikkumpensa b’mod parzjali l-ispejjeż addizzjonali minħabba
d-distanza ġeografika u d-diffikultajiet ta’ provvista. B’applikazzjoni
ta’ din id-Deċiżjoni, Franza applikat għal tnaqqis ta’ EUR 1 għal
kull ettolitru ta’ petrol bla ċomb.
B’ittra li ġġib id-data tat-12 ta’
Marzu 2012, l-awtoritajiet Franċiżi talbu awtorizzazzjoni biex
tkompli tapplika tnaqqis ta’ EUR 1 għal kull ettolitru għal perjodu
ta’ sitt snin, mill-1 ta’ Jannar 2013 sal-31 ta’ Diċembru 2018. Permezz
ta’ ittri ddatati l-25 ta’ Ġunju 2012 u l-5 ta’ Ottubru 2012, Franza
ssottomettiet informazzjoni addizzjonali dwar il-ġustifikazzjoni tat-talba
għal deroga.
Bħal fil-każ tat-talbiet
preċedenti, l-awtoritajiet Franċiżi ressqu l-argument li
t-tnaqqis fir-rata tat-taxxa tas-sisa huwa meħtieġ biex
jibbilanċja parti mill-prezz ogħla tal-petrol bla ċomb ([1]) li jirriżulta min-natura
insulari ta’ Korsika. Il-prezz huwa ogħla minħabba l-ispejjeż
addizzjonali meta jinbiegħ il-fjuwil f’dan ir-reġjun, li huwa stmat
li jilħqu s-7 ċenteżmi tal-Euro għal kull litru. Skont
l-awtoritajiet Franċiżi, hemm diversi raġunijiet li jispjegaw
dan il-kost addizzjonali:
(1)
Minħabba li ma hemm l-ebda raffinerija
f’Korsika, l-ispejjeż għat-trasport u d-distribuzzjoni huma
ogħla għall-konsenja tal-fjuwil hemmhekk minħabba
l-ispejjeż addizzjonali marbutin ma’ merkanzija bil-baħar u bl-art
(distanzi itwal u l-ħin tal-vjaġġ). Id-distanza mill-eqreb
raffinerija f’Fos-sur-Mer għaż-żewġ imħażen f’Korsika
f’Luciano u Ajaccio hija rispettivament 358 km (li minnhom 182 km
bil-baħar) u 315 km (li minnhom 170 km bil-baħar). It-trasport lejn
dawn l-imħażen isir esklussivament bil-vapur, filwaqt li
l-imħażen kollha li jinstabu fuq Franza kontinentali huma kollha
kollegati direttament ma’ raffinerija permezz ta’ network ta’ pajplajns,
ħaġa li tnaqqas b’mod konsiderevoli il-kosti tat-trasport. Bħala
eżempju, il-kosti tat-trasport lejn Korsika huma erbgħa sa ħames
darbiet ogħla mill-kosti ta’ trasport bil-pajplajn bejn Le Havre u r-reġjun
ta’ Pariġi.
(2)
Il-kapaċità ħafna iżgħar
taż-żewġ imħażen f’Korsika (rispettivament
16 000 m3 u 19 000 m3) tfisser li
dawn ikollhom bżonn provvisti aktar frekwenti. L-investiment
fil-manutenzjoni, il-konformità tal-faċilitajiet u l-kosti
għall-persunal mhumiex marbuta mal-volum tan-negozju li jkollhom
l-impjanti. Il-volum totali ta’ fjuwil imdaħħal f’dawn l-impjanti
huwa ta’ anqas minn 400 000 m3 fis-sena, li hija nofs
il-volum medju għal depot fuq il-kontinent. Għalhekk, il-kost
tal-ħażna għal kull m3 huwa ogħla f’Korsika.
(3)
Il-kosti fissi mġarrba mid-distributuri jridu
jiġu assorbiti minn volum iżgħar ta’ bejgħ minħabba
l-popolazzjoni baxxa ([2]),
il-pajżagg muntanjuż ħafna (90 % muntanji) u l-volumi
żgħar ta’ karburant mibjugħ minn kull pompa tal-petrol. L-oqsma
tad-distribuzzjoni huma għalhekk iżolati u mbiegħda minn xulxin.
L-għadd ta’ abitanti għal kull pompa tal-petrol huwa 2 485 meta
mqabbel ma’ medja ta’ 5 768 fit-territorju Franċiż u l-volum
tal-bejgħ għal kull stazzjon tas-servizz jammonta għal
2 278 m3 għal Korsika meta mqabbel mal-4 149 m3
fi Franza kontinentali.
Kif jidher fit-tabella hawn taħt,
il-kwotazzjonijiet internazzjonali għall-petrol għal Korsika u
għal Franza kontinentali huma l-istess, u jammontaw għal
EUR 64,82 għal kull 100 litru. Id-differenza fil-kosti grossi tat-trasport
hija għolja ħafna bejn Franza kontinentali u Korsika, rispettivament
EUR 7,77 għal kull 100 litru u EUR 23,28 għal kull 100
litru. Minkejja rati aktar baxxi tat-taxxa (kemm taxxa fuq l-enerġija kif
ukoll VAT) il-prezz finali għal petrol bla ċomb huwa ogħla
f’Korsika milli huwa fil-parti kontinentali ta’ Franza.
 It-tabella ta’ hawn taħt turi l-istruttura tal-prezzijiet tal-petrol u
tad-diżil fl-10 ta’ Awwissu 2012
 Prezz medju ta’ fjuwil f’EUR għal kull 100 litru || Franza kontinentali Petrol || Korsika Petrol || Korsika ta’ Isfel Petrol
 Il-prezz inkluż it-taxxi || 160,07 || 165,00 || 163,51
 VAT || 26,23 || 18,98 || 18,81
 Taxxi fuq l-enerġija || 61,25 || 57,92 || 57,92
 Il-marġni grossi tat-trasport u d-distribuzzjoni || 7,77 || 23,28 || 21,96
 Kwotazzjonijiet internazzjonali (Hypothese Corse) || 64,82 || 64,82 || 64,82
Sors: www.prix- carburants.gouv.fr
Franza rrimarkat ukoll li l-miżura hija
skont il-politika speċifika tal-gvern favur l-iżvilupp f’Korsika,
iġġustifikata minħabba l-iżvantaġġ li
ġġib magħha l-insularità. Skont l-istatistika disponibbli,
Korsika bħala tali għandha prodott domestiku gross kull ras ta’
EUR 23 800 fl-2009, li huwa konsiderevolment iktar baxx mill-medja
nazzjonali ta’ EUR 29 574 f’dik is-sena.
Id-dispożizzjonijiet fil-qasam kopert
mill-proposta
Id-Direttiva tal-Kunsill 2003/96/KE
tas-27 ta’ Ottubru 2003 li tirriforma l-istruttura tal-qafas
tal-Komunità dwar tassazzjoni fuq prodotti tal-enerġija u l-elettriku.
Id-Deċiżjoni tal-Kunsill 2011/38/UE
tat-18 ta’ Jannar 2011 li tawtorizza lil Franza biex tapplika livelli
differenti ta’ tassazzjoni fuq fjuwils tal-magni skont l-Artikolu 19
tad-Direttiva 2003/96/KE Ir-reġjonalizzazzjoni tar-rati tat-taxxa fuq
konsum domestiku ta’ prodotti petroliferi (TIPP) tikkonċerna kemm
id-diżil kif ukoll il-petrol bla ċomb użat bħala fjuwil
għall-magni. Hija tifforma parti mill-politika ta’
deċentralizzazzjoni ppjanata mill-awtoritajiet Franċiżi
minħabba li hija tippermetti lir-reġjuni Franċiżi,
inkluża Korsika, biex jaġġustaw ir-rati tad-dazju tas-sisa
applikabbli għall-fjuwils tal-vetturi bil-mutur. Din
id-deċentralizzazzjoni tagħmel parti minn approċċ imfassal
biex tiżdied l-effettività amministrattiva billi titjieb il-kwalità u
titnaqqas l-ispiża tas-servizzi pubbliċi. Hija wkoll parti minn
politika ta’ sussidjarjetà, li tippermetti li jiġu adottati
deċiżjonijiet f’bosta oqsma fil-livell xieraq (ara t-tieni premessa
tad-Deċiżjoni 2011/38/UE) u għalhekk issegwi għanijiet
oħrajn għajr dawk mixtieqa bit-talba għal tnaqqis fit-taxxa.
L-awtorizzazzjoni tiskadi fl-aħħar tal-2012, iżda Franza talbet
l-estensjoni tagħha.
Valutazzjoni
tal-miżura skont l-Artikolu 19 tad-Direttiva 2003/96/KE
Konsiderazzjonijiet
speċifiċi ta’ politika
L-Artikolu 19(1), l-ewwel subparagrafu,
tad-Direttiva huwa kif ġej:
“Flimkien ma’ dawn id-dispożizzjonijiet
msemmija fl-Artikoli ta' qabel, b'mod partikolari l-Artikoli 5, 15
u 17, il-Kunsill, li jaġixxi b'mod unanimu fuq xi proposta
tal-Kummissjoni, jista' jawtorizza lil kwalunkwe Stat Membru biex
jintroduċi iktar eżenzjonijiet u tnaqqis għall-konsiderazzjonijiet
politiki speċifiċi.”
Id-differenzjazzjoni tat-taxxa
tpoġġi lill-konsumaturi tal-petrol f’Korsika fuq livell iktar ugwali
ma’ konsumaturi bħalhom fuq il-kontinent billi ttaffi parzjalment il-kost
addizzjonali mġarrab mill-konsumaturi f’Korsika. Il-miżura proposta
għalhekk tissodisfa ċerti għanijiet ta’ politika reġjonali
u ta’ koeżjoni.
It-tnaqqis tat-taxxa ma jmurx lil hinn
mill-ispejjeż addizzjonali ta’ trasport u distribuzzjoni mġarrba
mill-konsumaturi f’Korsika. It-tnaqqis ta’ EUR 10/1 000 l
fil-kost tal-petrol bla ċomb huwa ħafna iżgħar
mid-differenza bejn il-prezzijiet finali rispettivi.
Ir-rata mnaqqsa
ta’ tassazzjoni fuq il-konsum ta’ petrol bla ċomb li tiġi
bħalissa applikata f’Korsika (EUR 579,2/1 000 l) ([3]) għadha konsiderevolment
ogħla mil-livell tal-UE minimu ffissat bid-Direttiva 2003/96/KE (EUR
359/1 000 l).
Konsistenza
mal-bqija tal-politiki u l-għanijiet tal-Unjoni
Meta l-Kummissjoni teżamina talba,
tieħu f’kunsiderazzjoni t-tħaddim kif suppost tas-suq intern,
il-ħtieġa li tkun żgurata kompetizzjoni ġusta u
l-implimentazzjoni tal-politiki tal-UE dwar is-saħħa, l-ambjent,
l-enerġija u t-trasport.
Il-miżura hija aċċettabbli
mill-aspett tat-tħaddim tajjeb tas-suq intern u l-ħtieġa biex
tkun żgurata kompetizzjoni ġusta. Hija tipprova biss ittaffi
parzjalment l-ispejjeż addizzjonali marbutin mal-istatus ta’ Korsika
bħala gżira. Minħabba n-natura mbiegħda u insulari
tad-dipartimenti li għalihom tapplika u l-fatt li l-livell tat-tnaqqis
tar-rata huwa moderat – li madanakollu huwa għoli ħafna meta mqabbel
mal-minimu tal-UE - il-miżura mhijiex mistennija li twassal għal
tibdil fil-konsum tal-fjuwil, billi jiġu attirati l-konsumaturi minn barra
dawn iż-żoni.
Peress li l-effett tal-eżenzjoni
mit-taxxa fuq it-trasport huwa mistenni jkun insinifikanti, u li jistgħu
jinstabu politiki kumpensatorji għal kwalunkwe effetti marġinali li
jista’ jkun hemm, il-miżura mhijiex inkompatibbli mal-politiki dwar
is-saħħa, l-ambjent, l-enerġija u t-trasport tal-Unjoni.
Il-perjodu ta’ applikazzjoni
tal-miżura u l-iżvilupp tal-qafas tal-UE dwar it-Tassazzjoni fuq
l-Enerġija
L-Artikolu 19(2) tad-Direttiva 2003/96/KE
jistabbilixxi, għal dan it-tip ta’ miżura, perjodu massimu ta’ sitt
snin, bil-possibilità ta’ tiġdid. Il-Kummissjoni tissuġġerixxi
li l-perjodu ta’ applikazzjoni għandu jiġi stabbilit skont il-massimu
permess mid-Direttiva 2003/96/KE, jiġifieri sitt snin, filwaqt li titqies
l-assenza ta’ kwalunkwe impatt negattiv tal-arranġament attwali fuq
il-kummerċ fi ħdan l-UE u fuq il-livell ġenerali tat-tassazzjoni
tal-karburanti fi Franza, sabiex tiġi żgurata ċ-ċertezza
legali għar-reġjun, il-Kummissjoni tissuġġerixxi f’dan
l-istadju li tingħata l-awtorizzazzjoni għal sitt snin,
jiġifieri mill-1 ta’ Jannar 2013 sal-31 ta’ Diċembru 2018.
Madankollu, bil-għan li ma
jiddgħajfux l-iżviluppi ġenerali futuri tal-qafas legali
eżistenti, huwa xieraq li jiġi stipulat li, jekk il-Kunsill li jkun
qed jaġixxi skont l-Artikolu 113 tat-Trattat, jintroduċi sistema
ġenerali mmodifikata għat-tassazzjoni ta' prodotti tal-enerġija
li għalihom ma tkunx tista' tiġi adattata din l-awtorizzazzjoni, din
id-Deċiżjoni tiskadi dakinhar li jidħlu fis-seħħ
ir-regoli mmodifikati.
Jekk il-Kunsill jadotta din is-sistema
ġdida u jekk il-Kummissjoni tqis li l-awtorizzazzjoni f’din il-proposta
tkun għadha ġġustifikata, il-Kummissjoni teżamina, b’mod
pożittiv u f’waqtu, kull talba minn Franza li tikkonċerna xi
awtorizzazzjoni simili li tkun adattata għal dik is-sistema l-ġdida,
sabiex tiżgura l-kontinwità ta’ din il-proposta.
Regoli dwar
l-għajnuna mill-istat
Il-miżura tista’ tikkostitwixxi
għajnuna mill-Istat skont l-Artikolu 107(1) tat-TFUE. Peress li r-rati
mnaqqsa huma ‘l fuq mill-minima tal-UE, il-miżura tkun koperta
mill-Artikolu 25 tar-Regolament 800/2008/KE ([4])
(ir-Regolament għal Eżenzjoni Ġenerali Sħiħa) u
għalhekk ikunu kkunsidrati kompatibbli mas-suq intern. Madankollu,
minħabba li l-perjodu ta’ validità tar-Regolament għal Eżenzjoni
Ġenerali Sħiħa jintemm fil-31 ta’ Diċembru 2013 kwalunkwe
għajnuna inerenti fil-miżura tkun trid tiġi notifikata
lill-Kummissjoni skont ir-regoli dwar l-għajnuna mill-Istat, fil-każ
li l-Kummissjoni ma tkunx adottat Regolament ġdid komparabbli
mar-Regolament dwar l-Eżenzjoni Ġenerali Sħiħa jew fil-każ
li Regolament ġdid bħal dak ma jkunx jinkludi regola ekwivalenti
għal dik preżenti fl-Artikolu 25.
Id-deċiżjoni hija mingħajr
preġudizzju għar-regoli applikabbli dwar l-għajnuna mill-Istat
matul il-perjodu kopert mid-deroga.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
Konsultazzjoni mal-partijiet interessati
Il-proposta tikkonsisti minn tnaqqis tat-taxxa
li jikkonċerna biss lil Franza.
Ġbir u użu tal-għarfien
espert
Ma ntuża l-ebda għarfien espert
estern.
Valutazzjoni tal-impatt
Ma saret l-ebda valutazzjoni tal-impatt.
Sommarju tal-miżura proposta
Il-Kummissjoni tipproponi li tawtorizza
t-tnaqqis tat-taxxa ta’ EUR 10 għal kull 1 000 l sal-31 ta’
Diċembru 2018, b’mod li Franza tingħata permess tapplika rata mnaqqsa
ta’ tassazzjoni fuq petrol bla ċomb użat bħala fjuwil tal-magni
u kkonsmat fid-dipartimenti ta’ Korsika.
Bażi legali
L-Artikolu 19 tad-Direttiva tal-Kunsill
2003/96/KE.
Prinċipju ta' sussidjarjetà
Il-qasam tat-tassazzjoni indiretta kopert
mill-Artikolu 113 tat-TFUE fih innifsu ma jaqax taħt il-kompetenza
esklussiva tal-UE skont it-tifsira tal-Artikolu 3 tat-Trattat.
Madankollu, l-eżerċizzju mill-Istati
Membri tal-kompetenzi konkorrenti tagħhom f’dan il-qasam, huwa strettament
ċirkostritt u limitat mill-miżuri li jarmonizzaw il-liġijiet
nazzjonali diġà adottati mill-Kunsill.
F’konformità mal-Artikolu 19
tad-Direttiva 2003/96/KE, il-Kunsill biss għandu s-setgħa li
jawtorizza lil xi Stat Membru jintroduċi eżenzjonijiet jew tnaqqis
ulterjuri, skont it-tifsira ta’ dik id-dispożizzjoni. L-Istati Membri ma
jistgħux jieħdu post il-Kunsill.
Il-proposta għalhekk tirrispetta
l-prinċipju tas-sussidjarjetà.
Il-prinċipju ta' proporzjonalità
Il-proposta tirrispetta l-prinċipju
tal-proporzjonalità. It-tnaqqis ta’ EUR 0,01/l fil-kost tal-petrol bla
ċomb huwa ferm taħt il-kost addizzjonali mġarrab (EUR 0,10
għal kull litru).
L-għażla tal-istrumenti
Strument propost: Deċiżjoni
tal-Kunsill
L-Artikolu 19 tad-Direttiva 2003/96
jipprovdi għal dan it-tip ta’ miżura biss.
3.           IMPLIKAZZJONI BAĠITARJA

Il-miżura ma timponi l-ebda piż
finanzjarju u amministrattiv fuq l-Unjoni, il-proposta għalhekk ma
għandha l-ebda impatt fuq il-baġit tal-Unjoni.
4.           ELEMENTI FAKULTATTIVI
L-ebda.
2013/0006 (NLE)
Proposta għal
DEĊIŻJONI TAL-KUNSILL
li tawtorizza lil Franza tapplika rata ta’
tassazzjoni mnaqqsa għall-petrol bla ċomb użat bħala
karburant u ddestinat għall-konsum fid-dipartimenti ta’ Korsika skont
l-Artikolu 19 tad-Direttiva 2003/96/KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva tal-Kunsill
2003/96/KE tas-27 ta’ Ottubru 2003 li tirriforma l-istruttura
tal-Komunità dwar tassazzjoni fuq prodotti ta’ enerġija u elettriku ([5]), u b’mod partikolari
l-Artikolu 19(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz
tad-Deċiżjoni tal-Kunsill 2007/880/KE ([6]) Franza ġiet awtorizzata
tapplika rata ta’ tassazzjoni mnaqqsa għall-petrol bla ċomb użat
bħala karburant u destinat għall-konsum fid-dipartimenti ta’ Korsika
skont l-Artikolu 19 tad-Direttiva 2003/96/KE.
(2)       B’ittra datata 12 ta’ Marzu
2012, Franza talbet l-awtorizzazzjoni biex tapplika rata mnaqqsa ta’ taxxa
tal-enerġija għall-petrol bla ċomb użat bħala fjuwil
tal-karozzi permezz ta’ estensjoni ta’ prattika segwita taħt
id-Deċiżjoni 2007/880/KE. It-tnaqqis jammonta għal EUR 1
kull ettolitru. Din l-awtorizzazzjoni hija mitluba għall-perjodu mill-1
ta’ Jannar 2013 sal-31 ta’ Diċembru 2018. F’Korsika il-kost ta’ forniment
ta’ petrol bla ċomb lill-pompi huwa konsiderevolment ogħla minn dak
fi Franza kontinentali, bil-prezzijiet finali jkunu 0,10 EUR għal
kull litru ogħla minn dawk tal-kontinent.
(3)       Billi titnaqqas it-taxxa fuq
il-petrol bla ċomb li jkollhom iġarrbu l-konsumaturi f’Korsika,
il-konsumaturi kkonċernati se jitqiegħdu fuq livell iktar ugwali ma’
dawk li jgħixu fuq il-kontinent. Għalhekk il-miżura
tirrispetta objettivi reġjonali u ta’ koeżjoni.
(4)       It-tnaqqis fit-taxxa ma
jeċċedix dak li hu meħtieġ biex jittieħed kont
tal-kost addizzjonali ta' trasport u distribuzzjoni mġarrab
mill-konsumaturi f’Korsika.
(5)       Il-livell finali ta’
tassazzjoni huwa konformi mar-rati minimi stabbiliti fid-Direttiva 2003/96/KE -
attwalment 359 EUR/1 000 l (jew 35,90 EUR/hl). Dan jgħodd anki meta
jittieħed kont ta’ awtorizzazzjoni analoga għal dik mogħtija
mid-Deċiżjoni ta’ Implimentazzjoni tal-Kunsill 2011/38/UE tat-18 ta’
Jannar 2011 li tawtorizza lil Franza biex tapplika livelli differenzjati ta’
tassazzjoni fuq karburanti skont l-Artikolu 19 tad-Direttiva 2003/96/KE ([7]), għall-perjodu mill-1 ta’
Jannar 2013, fil-każ li l-effetti ta’ Deċiżjoni bħal din
ikunu kkombinati ma’ dawk ta’ din id-Deċiżjoni.
(6)       Minħabba n-natura
mbiegħda u insulari tad-dipartimenti li tapplika għalihom u l-fatt li
t-tnaqqis fir-rata huwa moderat – li, barra min hekk, huwa ogħli ferm meta
mqabbel mal-livell minimu stipulat mid-Direttiva 2003/96/KE – il-miżura
mitluba mhux se twassal għall-ebda moviment speċifikament marbut
mal-forniment ta’ karburant.
(7)       Konsegwentament,
il-miżura hija aċċettabbli mill-aspett tal-funzjonament xieraq
tas-suq intern u l-ħtieġa li tiġi żgurata l-kompetizzjoni
ġusta u mhux inkompatibbli mal-politiki tal-Unjoni fl-oqsma ta’
saħħa, ambjent, enerġija u trasport.
(8)       Franza għandha
għalhekk tiġi awtorizzata, skont l-Artikolu 19(2) tad-Direttiva
2003/96/KE, li tapplika rata mnaqqsa ta’ tassazzjoni għall-petrol bla
ċomb użat bħala karburant u kkunsmat f’Korsika, u dan sal-31 ta’
Diċembru 2018.
(9)       Isegwi mill-Artikolu 19(2)
tad-Direttiva 2003/96/KE li kull awtorizzazzjoni mogħtija skont dak
l-Artikolu jrid ikollha żmien strettament limitat.
(10)     Sabiex tipprovdi
lir-reġjuni kkonċernati b’livell suffiċjenti ta’ ċertezza,
l-awtorizzazzjoni għandha tingħata għal perjodu ta’ sitt snin.
Madankollu, bil-għan li ma jiġux preġudikati l-iżviluppi
ġenerali futuri tal-qafas legali eżistenti, huwa xieraq li jiġi
stipulat li, kieku l-Kunsill kellu, meta jkun qed jaġixxi skont
l-Artikolu 113 tat-Trattat, jintroduċi sistema ġenerali
mmodifikata għat-tassazzjoni ta’ prodotti tal-enerġija li għalihom
ma tiġix adattata din l-awtorizzazzjoni, din id-Deċiżjoni
tiskadi dakinhar li jidħlu fis-seħħ ir-regoli fuq dik is-sistema
modifikata.
(11)     Irid jiġi żgurat li
Franza tkun tista’ tapplika t-tnaqqis speċifiku li għalih tirrelata
din id-Deċiżjoni mingħajr interruzzjoni b’kontinwazzjoni
mas-sitwazzjoni eżistenti qabel l-1 ta’ Jannar 2013, skont
id-Deċiżjoni 2007/880/KE. L-awtorizzazzjoni rikjesta għandha
għaldaqstant tingħata b’effett mill-1 ta’ Jannar 2013.
(12)     Din id-Deċiżjoni
hija bla ħsara għall-applikazzjoni tar-regoli tal-Unjoni dwar
l-għajnuna mill-Istat,
ADOTTA DIN ID-DEĊIŻJONI:
Artikolu 1
Franza hija awtorizzata li tapplika tnaqqis
fir-rata ta’ tassazzjoni li ma jkunx ta’ aktar minn EUR 1 kull ettolitru
għall-petrol bla ċomb użat bħala fjuwil tal-magni u
kkunsmat fid-dipartimenti ta’ Korsika
Sabiex ikun evitat kumpens żejjed,
it-tnaqqis ma għandux imur lil hinn mill-ispejjeż addizzjonali ta’
trasport, ħażna u distribuzzjoni meta mqabbel ma’ dak fil-parti
kontinentali ta’ Franza.
Ir-rata mnaqqsa għandha tkun konformi
mal-obbligi tad-Direttiva 2003/96/KE, b’mod partikolari r-rati minimi msemmija
fl-Artikolu 7 tagħha.
Artikolu 2
Din id-Deċiżjoni tapplika
mill-1 ta’ Jannar 2013 u tiskadi
fil-31 ta’ Diċembru 2018.
Madankollu, kieku l-Kunsill kellu, meta jkun
qed jaġixxi skont l-Artikolu 113 tat-Trattat, jintroduċi sistema
ġenerali mmodifikata għat-tassazzjoni ta’ prodotti ta’ enerġija
li għalihom l-awtorizzazzjoni mogħtija skont l-Artikolu 1 ta’ din
id-Direttiva ma tkunx ġiet addottata, din id-Deċiżjoni
għandha tiskadi fil-jum li jiġu applikabbli r-regoli ta’ dik
is-sistema mmodifikata.
Artikolu 3
Din id-Deċiżjoni hija indirizzata
lir-Repubblika Franċiża.
Magħmul fi Brussell,
                                                                       Għall-Kunsill
                                                                       Il-President
([1])            Il-prezz
tal-pompa tal-petrol bla ċomb (SSP 95) f’Korsika fit-22 ta’ Mejju 2012
kien EUR 1,66 kull litru meta mqabbel ma’ prezz medju ta’ EUR 1,56 kull litru
fit-territorju Franċiż.
([2])            L-għadd
ta’ abitanti huwa ta’ 35/km2 f’Korsika meta mqabbel ma’ 94/km2
fi Franza kontinentali.
([3])            Din
ir-rata tqis it-tnaqqis applikat minn Korsika meta tapplika
d-Deċiżjoni tal-Kunsill 2011/38/UE tas-17 ta’ Jannar 2011.
([4])            Ir-Regolament
tal-Kummissjoni (KE) Nru 800/2008 tas-6 ta’ Awwissu 2008 li
jiddikjara ċerti kategoriji ta’ għajnuna bħala kompatibbli
mas-suq komuni fl-applikazzjoni tal-Artikoli 87 u 88 tat-Trattat, ĠU L
214, 9.8.2008, p. 3.
([5])            ĠU
L 283, 31.10.2003, p.51
([6])            ĠU L 346, 29.12.2007, p. 15.
([7])            ĠU L 19, 22.1.2011, p. 13.